Lifan-Z/Chinese-poetries-txt huggingface dataset:
老人明处识斜河，曾占充闾爽气多。蚤以才名凌屈宋，戏将诗律鬬阴何。丹台旧缀神仙籍，黄屋仍垂将相科。礼绝座间公未晚，且提鸿笔上銮坡。
英气超超不可亲，温然笑语便生春。绛帷久属宗师任，紫橐方参侍从臣。八面文章宁有敌，一门忠孝信无伦。山东出相公家事，只拟尊前咏大椿。
宿岁雕盘供五辛，充闾佳气已生春。俊游自合陪金马，英骨人犹记石麟。别乘重分千里政，五湖追数十年身。知公隐德宜难老，鸠杖看扶法从臣。
法驾天临五学初，曾闻重席绝诸儒。雍容久载从臣橐，晼晚犹分刺史符。不使高材陪鼎鼐，却收清节傲江湖。贱生无地从巾屦，独对遗篇想步趋。
召节西来属老成，乞身终欲返岩扃。新书未奏三千牍，旧说曾翻十二经。汉室首推施氏易，卫人端识孔悝铭。儒宗学府今谁辈，空使诸生记典刑。
落落江湖一伟人，当年玉立映簪绅。四朝耆旧推先达，三国英雄出后尘。金板袐谋空淟汨，土门奇祸足悲辛。悬知精爽犹堪畏，嚼齿传闻不满龈。
惊闻义骨殒狐狸，怅失中朝一吏师。广汉威名由擿伏，寛饶直气不容欺。丹心共愤时多难，白首相期论少卑。满眼西风空溅泪，何心忍读蔡邕碑。
都门惜别泪沾巾，回首孤城草木春。封豕遥闻食上国，疾风悬料识忠臣。程婴已死终存赵，扬子虽生辄美新。青史高名知不朽，遗荣犹贲土中身。
晓殿传催玉笋班，东风小立照衰颜。临分愧我江湖上，伏节悲君矢石间。往事凄凉千古恨，旧交零落几人还。殊方更致生刍奠，目断高丘涕泪潸。
国耻忍言城下盟，忽惊河洛失清寜。心摧宝仗离宸极，血溅辕门落将星。请死自缘鸣越甲，乞师谁为哭秦庭。高名会与丘山重，一诵遗箴一涕零。
志士长悲处死难，唯公勇决一言间。结缨季路空遗迹，投阁扬雄亦厚颜。义烈峥嵘昭国史，忠魂寂寞閟家山。只鸡已负它年约，下客伤心两鬓斑。
寿富居然五福先，簪缨况复世蝉联。断机志节酬平日，举案风流记昔年。上郡方蒙汤沐地，诸郎应废蓼莪篇。送车千乘松门道，会有双飞鹤戾天。
欲识枢星纪诞弥，天人端命抚昌期。声函万岁腾欢颂，节应千秋举庆仪。金箧赐龄辉碧简，珠囊荐寿肃丹墀。何须更效南山祝，艮岳连云自不移。
仙槎渺渺出鸡林，路指神京岁奉琛。四海已同朝禹志，万年宜罄祝尧心。仪参大客恩方茂，位亚群公泽更深。况有王人宣德义，经涂莫惜费登临。
三吴分野直中台，一目惊传二相来。桃李蹊间分组绶，湖山影里炫尊罍。清谈道旧真难继，浅笑追欢许易陪。须为故人成径醉，已闻双旌下银台。
熊罴千骑驻南州，谋帅来宽旰饭忧。草木也应思润泽，湖山正恐费遨游。旌旗耀日催前导，樽俎浮春许暂留。剧饮不须辞径醉，诏环闻已戒鸣驺。
一麾相望继芳尘，召杜风流主与宾。芸阁去方思就日，竹符来及趁班春。清谈款密看论旧，善政从容许告新。早晚银台双诏下，共期持橐侍严宸。
仙翁五十鬓犹青，高卧柴门昼亦扃。茅舍已忘钟鼎梦，蒲轮休过薜萝亭。阴森门巷先生柳，寂寞江天处士星。晚岁田家农事了，闲抄宁戚相牛经。
穷巷归来已白头，结茅何必榜休休。好山当户碧云晚，明月满溪寒苇秋。诗社纵添新句法，醉乡难觅旧交游。平生幸自无机械，一棹夷犹去狎鸥。
山绕湖塘寺绕山，平生愿向此中闲。青云白水相浮荡，野客高僧独往还。少壮无嫌轩冕累，因循将恐鬓须斑。南漪最是逍遥地，且挹清波濯愧颜。
滴水岩高路欲穷，佩环声响玉玲珑。一天星斗堕青汉，万斛珠玑泻碧空。沧海迳归朝夕会，曹溪不隔本源通。何妨凝𥩟龛岩下，更沐如来灌顶功。
钓璜大老旧家声，崧岳储精甫再生。乐道有心安畎亩，逢时无计避功名。已扶皦日归黄道，欲养丹砂隐赤城。十里梅花千个竹，北窗高卧有余清。
乔木森森结绿阴，翠峰深处隐禅林。高僧见鹤坐泉眼，群丑闻鸡息盗心。春去野花开异品，晓来山鸟弄新音。胜游休便生归计，到此蓬瀛路好寻。
倥偬无因怀抱舒，桥边纡路款幽居。佛龛香火高峰顶，仙洞林坳小雨余。拭目已观春草句，澄心还味内叶书。好风恰似知人意，吹散浮云现太虚。
彩旆摇霜宿鸟惊，旋将疾苦问民情。从容会历三台遍，謦欬先看数路清。红日尽头思玉阙，赤霞深处见瑶京。信知子晋真苗裔，仙籍还居第几名。
白云城郭照通衢，未怕云烟属五湖。万叠暮山屏自展，一江春水练初铺。输他夫子供吟笔，没个闲人与画图。子晋玉箫声已断，不知笙鹤更来无。
委羽不知何处是，倩人扶上木兰桡。欲寻去路花梢密，争认行云酒浪摇。流水忽随山脚转，洞天疑把杖头挑。逡巡不觉东风晚，殆有仙人弄玉箫。
天梯欲上使人愁，身御长风不自由。下视白云生涧底，仰看红日在山头。共传此处迷刘阮，自恐今朝犯斗牛。归路似从云汉堕，却来尘世待羁囚。
宦游初谓江南好，不道淹留十载余。官职任卑终傲世，俸钱虽少尚收书。天台旧俗思重借，于浦同官忍独疏。纵使北归犹识路，滏阳三径近使如。
平安耿耿念庭闱，乞假言旋谢式微。应向门前留彩棒，却来堂下舞斑衣。流花洞口春将近，盖竹山头雪已晞。闻说后年官始满，不知重到几时归。
试问春蚕第几眠，柳条如线雨如烟。池蛙相应昏昏月，海燕初归漠漠天。卒岁未妨资橘柚，余生应只付林泉。他时卜宅如相近，且种壕头十亩莲。
嫩红相逐上枝头，多少东风索我酬。春色似人看易老，年华如客去难留。长因好景翻成恨，只恐香醪压得愁。深放黄金为酒盏，一城飞絮已悠悠。
入门相见喜还悲，不免樽前细问之。一别又经无数日，百年能得几多时。后生衮衮皆成事，吾辈栖栖亦可疑。日暮东风吹鬓髪，拍床嗔道酒行迟。
恰恰莺啼欲晓天，唤人担酒入林泉。沿崖觅路僧先引，选胜看山席屡迁。心静掉头嫌鼓吹，酒狂挥手弄云烟。日斜数点残红下，芳草菲菲索醉眠。
红蓝衫薄香玉春，翠鬟䰀鬌盘松云。门前溪水空粼粼，鲤素不传娇翠颦。窗纱滤月寒光薄，冉冉暮愁无处著。龟屏掩恨玉痕垂，井桐叶堕青鸾啼。
橘州部曲奴千头，倚槛应犹忆故丘。胸中耿耿挂秋月，坐阅世故如星流。谁能令公还餍事，且脱荷衣藏箧笥。定将奇策收桑榆，不似书鱼老文字。
涌地千楹排镂磶，朱楼跨空半天赤。鬼神下瞰防祸机，坐使心猿困跳踯。岂知高人心独远，不觅赢余但容膝。寄傲南窗一事无，时见归云度晴碧。
丝桐能写风入松，争如种松挽天风。苍髯玉骨已奇绝，清音激越还无穷。宫商一日古意淡，坐使瘦筝惭未工。快哉此景不可负，时邀佳客倾金钟。
不将帘幕挂檐唇，欲听飞霙点绣茵。门外湖山元早白，醉中笑语不嫌真。炉烟尽日飘香雾，茗碗侵汤搅玉尘。莫怪更深寒力减，瑶墀今日布王春。
应怜小圃少花看，分惠灵苗四五般。多谢高情无所吝，欲将俗物报应难。鲸波荐液香难比，龙焙先春玉作团。寄与文房助清兴，诗魂莫怕月边寒。
迢迢小阁倚云端，高处悬知境界寛。共向城头聊放目，却惊沙觜减奔湍。苍烟阙处江山远，白月满空星斗寒。炯炯此心谁会得，从公清坐到更阑。
闲云收尽露干端，垂地漫漫碧玉寛。小海无人续遗唱，斜河挂影作飞湍。水仙环佩归何处，天阙楼台似更寒。知欲乘风叩阊阖，如公应入不为阑。
高怀从昔厌雄夸，宴坐虚堂玩物华。清簟疏帘无俗客，浇花洗竹当生涯。风惊万木谁家曲，云拥千峰尽日衙。莫信韬光得深隐，鹤书终恐到君家。
春余景物尚芳华，写景词工语不夸。绮馔玉樽筵秩秩，碧梧翠竹影斜斜。湖山风月须频赏，南北车书已一家。回首都人候清跸，遥知紫禁绕烟花。
晓陟高台望紫宸，爱君心切素忘身。尧天日远迷西极，汉使星高拱北辰。赋雪才优宜视草，赐环恩重定随春。剩须留下惊人句，长使江山气象新。
狻猊群戏画难工，木梢翚飞面势雄。壮气定知如杜固，凿池肯复效燕公。好穿松竹跻云磴，别敞檐楹看碧空。更愿他年开北第，却留踪迹付隆中。
苍官涌翠千株直，石栈斜飞一径通。爽垲真能明远目，嚣尘不动但清风。卜邻岂免烦王翰，相宅应兼出魏公。终使里名不虚设，先栽岩桂与分丛。
和气为霖岁有涯，发祥宜自使君家。池开双影同心瑞，气敌三峰十丈花。啸侣洛妃携翠袖，惧飞蛱蝶护新葩。天公似恐嫦娥妒，时把微云隔素华。
风伯驱云晓色开，使家清燕就高台。崆峒爽气连天起，章贡寒声绕槛来。谭屑霏霏随玉麈，酒波滟滟溢金罍。还将崇政言诗手，一为江城赋早梅。
旱气爞爞似火炎，新来露亦不轻沾。电光入夜空摇帜，雨响经时不到檐。狱吏谁怜冤死妇，农家空挂刈禾镰。高天早副忧民意，云汉无烦叹靡瞻。
檀龙致雨雨宵零，香气如传得荐馨。断港已通无别浦，洪波遥想接重溟。门开甘露偏苏槁，供设伊蒲异献腥。清禁词臣歌乐职，渊云难独掞天庭。
沟塍流水已源源，还有余波及众川。焦稼顿苏苗薿薿，涸池重见叶田田。休疑两种分干湿，且喜修罗罢铠鋋。平籴莫将同上熟，恐教闾井却骚然。
云间素月若飞来，半镜携归共挂台。星渚桥成仙步隐，玉箫声断晓风哀。曾向兹辰曝图籍，还思延阁敌蓬莱。谁怜点鬓吴霜重，酒母分沾助把杯。
暗觉小阳春气回，却从秋杪上楼台。浅于泼墨轻匀露，小似齐头只类杯。应是化工偏着意，便同仙骨免枯荄。笑他方士惊人眼，谩作空花顷刻开。
海风截雨晚云收，银汉迢迢傍月流。菊露自应知岁晏，砧声今不起边愁。寻常酒债何妨有，咫尺湖山未暇游。欲跨青虬舒远目，水仙真肯借人不。
警露犹能动客情，淮淝况复杂风声。语多真似留华表，意远谁知在紫清。正值月寒秋夜永，更当风静海潮平。故山蕙帐空来久，想共晓猿相对鸣。
须应辞职效崔沂，岂合经时直紫微。领郡尚叨分竹箭，羡君不肯裂荷衣。高风久已勤山仰，妙语新从得指归。更待春时稍暄暖，共寻烟坞与苔矶。
夜契从来耐岁寒，千株路尽见苍官。旧游还复寻金碧，清梦犹能记玉銮。喜见云烟生翰墨，随时殽核簇杯盘。荷公高谊存真趣，不作寻常俗眼看。
彻地寒威暖尚遥，岂同春日落还消。醉翁不道盐并絮，阿母难専池是瑶。素月交光千里共，丰年为瑞四时调。腊中三白已堪赏，何况皑皑照此宵。
腊祀祁年瑞雪飘，共知帝力最难消。无边世界银为阙，不动根荄草变瑶。人悦自然天意得，时和岂待乐声调。月娥似更怜鲜洁，清影亭亭彻永宵。
龙山西转浙江横，宝势岧嶤切太清。照海晓光来阙角，穿花宫漏带潮声。风生剑佩班初上，雾歇旌旗色更明。共说中兴似光武，南都赋合继东京。
由来天意眷明昌，偏向神宫发喜祥。和气潜蒸方蔓蔓，灵华托柱益煌煌。披图正与端宸合，纪美还增原庙光。汉室但闲生禁宇，作歌空复咏斋房。
圣孝神明已默通，皇猷德业更兼隆。昌期适契千龄会，上瑞宜生九庙中。异彩光凝何煜爚，灵葩色正自昭融。天将福庆资宗佑，方至如川岂有穷。
花影频移夜向阑，重檐突兀倚云端。木天西畔银河响，陆海中间贝阙寒。风软严更传玉漏，月和清露滴金盘。不嫌上界多官府，请便乘风驾紫鸾。
玉宇沉沉易觉秋，暮云开尽夜悠悠。天风斜转苍龙阙，宫月遥连紫桂楼。宝画深严神物护，仙山缥缈瑞烟浮。惭无逸藻陪诸彦，归兴惟思理钓舟。
词格森严气不寒，华星灼灼出云间。中兴喜见天方启，高议期追汉已还。正值朝家求切直，岂容奇逸恋云山。愿公淬笔参晁董，大对亲瞻睟穆颜。
中兴修政似周宣，共理聊烦命世贤。凋瘵气苏真肉骨，豪强胆落怯冰渊。远猷岂合淹千里，温诏俄颁自九天。解释邦人去思恨，为言行复入陶甄。
晴虹词彩冠群才，淡墨名高北斗魁。史笔继闻登左省，庙谟今复赞中台。方传召命驰三节，顿使清风动九垓。想见君王偏注意，鳯池虚位待公来。
秋鸿社燕若为情，歧路东西亦可惊。入夜朔风摇画角，满空星斗罩高城。吴江浪阔兼天涌，楚塞山长尽日横。记取别筵看剑处，怕听庭树晓鸡声。
烜赫家声四海闻，材猷超绝出凡伦。清规映物无尘隔，实德临民蒙惠均。器远自应当要路，政成还合觐严宸。禁途虚位须贤俊，伫庆登崇宠渥新。
生世才如石火光，应怜不早见卢郎。碧蟾自合来栖月，黄耳何缘得上床。但使知音同卓氏，何妨服猛似梁鸯。观音妙相谁能测，暂化身为无厌王。
庾妇休夸意智强，却因诈魇唤江郎。自从呼婢曾开口，不复连宵只对床。春晚燕狂捎蛱蝶，汀闲沙暖睡鸳鸯。鳯栖已协和鸣兆，谁记东家人姓王。
国朝制策得群贤，隆栋才高异众椽。温诏久颁崇旧典，英辞初喜见新编。𥩟登文陛三层峻，还寄家声万古传。圣主忧民收远策，欲令枕奠得安眠。
麟阁岧嶤倚碧天，道山宿直烛如椽。谁怜老眼今多病，喜读危词屡绝编。一鹗奋飞方远举，双鱼缄素肯轻传。益思张胆论时事，未敢昏昏只醉眠。
野外萧条供给稀，愧烦车马顾柴扉。正怜习懒成痴钝，欲使乘时试奋飞。高义杉松度冰雪，好诗星斗转璇玑。如公亦岂宜深隐，早晚光芒动少微。
白苹风静碧波沉，画舸来游着意深。愿觅灵文窥秘钥，更追遗范写良金。姓名便合联真隐，出处何妨拟醉吟。畴昔光阴费行乐，中原鼙鼓正伤心。
抗章恳避公槐位，卜筑千岩紫翠间。园锁幽深似仙境，堂开华丽远尘寰。貂冠虎骑荣新宠，云阁琼台许暂闲。帷幄谋谟待元老，未容高蹈占东山。
经济奇谋有祖风，渭川卜猎旧非熊。风云遇会千龄运，社稷扶倾万世功。偃息郊园酬雅志，咨询庙算简清衷。更须整顿乾坤了，绿野归来效晋公。
早从宾客傅青扉，晚举丝纶对紫微。忠愤欲先同列死，尘沙惊绕属车飞。墓间挂剑心犹在，帐下谈经事已非。太学诸生皆白发，汪汪老泪湿征衣。
先生肮脏与谁同，直道何妨竟不容。欲约故人酬素志，苦求晚节隐青松。图开胜地诗篇重，客倦僧房野兴浓。问舍求田端有日，从他百尺卧元龙。
绝粒栖神知几年，闭关终日更翛然。高风默与麻姑契，妙法亲从婴女传。功行素超三界外，姓名清彻九重天。凭谁与问西王母，师是金华第几仙。
树色烟光两岸分，棹歌声里散鸥群。船浮春水天疑近，人对春风酒易醺。翠袖不须花下舞，洞箫还待月中闻。仙游钓客今何在，湖上年年自白云。
几年祠馆乐安闲，诗笔无闻老思悭。谩把清篇遮病眼，每逢妙语解愁颜。定知道行超尘外，不使才名落世间。从此丛林推绝唱，未应后学便相班。
仁政三年有始终，阳关声彻去匆匆。森严治已冰霜比，慈爱临民父母同。解印远瞻京阙路，挂帆高飐楚天风。不须更问昆山事，已有歌谣达帝聪。
大门治邑岁年深，诒厥孙谋又到今。遗爱联绵民结恋，归途迢递柳垂阴。九茎芝草曾呈瑞，幷蒂荷花已赏心。或会朝廷求政绩，何妨袖出野人吟。
济南从古多名士，崛起皋夔蓟北空。君喜有堂堪逸老，上嫌无职可酬功。苍生日愿起安石，绿野今难留晋公。盛烈屡勤铭鼎鼐，龙韬犹冀感云风。
卜筑追寻九老游，江南最好是丹丘。乞将金鼎调元手，暂向磻溪理钓舟。东阁蚤延天下隽，画堂春锁海中洲。他年共看车书一，举目山河笑楚囚。
霓旌羽盖下飞仙，名揭司真列洞天。一派银河悬落水，数峰石壁锁霏烟。潭心雷殷龙应出，井口风回虎未旋。端欲相从老岩壑，凌云已觉意飘然。
当年崧岳降生申，底事先春五日期。要是穷冬正冰雪，斡回和气遍华夷。群生无路答升平，只有年年善颂声。长愿遥天无点翳，台星两两倍光明。
生涯卜筑翠微深，门在烟萝路几寻。窃果白猿窥诵易，栖松黄鹤听调琴。泉声漱石丁东玉，竹影摇风琐碎金。雨霁乘闲种瑶草，和云𣃁破古松阴。
雪磴苔深人到稀，养成疏懒类顽痴。半阴寒绿雨晴日，满地落红春尽时。天籁入松疑鼓瑟，怨禽啼月认吹箎。新篁绕舍绿阴合，静对清流好赋诗。
当年直奋渭滨渔，远业端为万世图。戡乱功犹存社稷，爱闲身已到江湖。竹间便好开三径，池外何妨架一区。从此标名为退老，时将杖屦许谁俱。
再造功成不自居，玉墀长见咏归欤。青山流水看无厌，燠馆凉台兴有余。天子时时思旧德，苍生日日傒新除。黑头便上锋车去，遥想槐庭席正虚。
茅屋松窗小隐家，茶烟漠漠水斜斜。檐间乳燕未成语，庭下石榴争放花。赖有诗书销白日，倦随车马走黄沙。林泉旧约好径去，风雨满江垂钓车。
爽气寒光四壁侵，青山千仞水千寻。远观吾里瀛洲路，怅望谁人魏阙心。春到已多鸣珮玉，酒酣应有解貂金。紫微太守经营巧，消得时贤次第吟。
寒衣九月授他乡，遂见征鸿序一行。秋色未深先避雪，边声忽到又随霜。曾愁天路罹矰缴，只想中原食稻粱。汉使不归书不系，至今塞有客沾裳。
开迟依旧占芳辰，不怕群花笑后陈。四月明朝才是夏，千葩夭艳尚含春。传闻胜赏联枢节，总有新诗泣鬼神。三十年前旧交友，白头谁复叹如新。
黄流浑浑弥川渎，此邦不求长自足。人家蚕治怕桑寒，阶下决明随意绿。朝来横急如少止，忙乱车沟畎秧水。还君膏泽莫贪功，放出扶桑照千里。
南州本非行路难，年来行客多悲酸。黄花白酒且今夕，惊风晚日催双翰。一杯交欢意方属，四座相顾颜不欢。如今守邉戍不远，政合勉力劝加餐。
计子产余身可足，有子有妻难免俗。平生食案好择余，今日虚仓不赢粟。忍饥自是学道功，万事由来同转烛。天生异宝世须求，说是君衷自怀玉。
买山几人真爱山，束薪煮石凋朱颜。老丁谋作久长计，洗寒叠翠房栊间。帘通庵扉即洞户，人映山色多烟鬟。住山住庵似丁老，脱弃妻子真愚顽。
面山堂上迎秋色，使君举酒当月白。冰磁雪腕方取怜，看破妖娆念羁客。溪邉从骑何奔忙，溪童叠厌争窥墙。为公一洗穷愁肠，与公草木同辉光。
横横直直迷人路，谁知恰是藏春处。减春一片亦何伤，切莫轻狂作飞絮。开正尽数一至七，无雨无风保休吉。此游不记后难寻，聊写长言记时日。
四注飞檐略势宽，江湖城郭得同看。纵饶缩地神仙术，长要移人视听难。仙子月多呈顾兔，女儿床晚欲栖鸾。使君饮散攅灯火，长怕浮空水面寒。
题舆记榻得髙贤，寄意真同物象先。收拾芜莱成院落，𠟃量邉幅占风烟。登临斗觉今知要，云水从斯入画传。斫竹洞门无锁钥，时携客枕一慵眠。
香分净社色专城，冠盖如云照乘眀。晓露一妆秋艳曳，凉风吹月夜经营。戏荷鱼小波纹近，戛玉船低笑响轻。闻说笠干烧供夜，无邉华烛竞欢迎。
郭外溪流溪外山，山峰长在白云间。开怀幸对百年友，屈指何忧一日颜。烦燠尚宽秋占野，林峦欲暮鸟知还。夜归犹隔溪桥水，不记重门欲上关。
火树银花起夜烟，骖驔朱幰竞骈阗。一千户外开金锁，十二里中然玉莲。何日行宫祠太一，谁从摩诘问诸天。歌台且喜宜正月，柳岸今年胜去年。
谁将膏粥饭蚕师，轻薄儿童觅彩衣。游骑但知夸艳丽，祠门直莫叹寒微。东城南陌春迷眼，逐马随车醉未归。莫怪老翁闲坐久，鬅鬙灯火照柴扉。
年少轻衫竞彩霄，老翁心地寄参寥。照人灯火成何事，示我威仪贵不恌。闲却剪刀寻断梦，任随锦毂纵华镳。固知行乐承恩泽，亦喜丰年乐一瓢。
故人飘泊少相逢，喜向云间得士龙。少日功名鹏万里，长年风月酒千钟。已知吟思才难敌，自叹簪皤髪已童。闻说玉池莲十丈，相期摘实上髙峰。
寂寞余红点翠衣，晓风卷尽絮花飞。避人黄鸟远山去，背我青春此日归。倦舞柳条犹作意，侵阶芳草不知非。老无年少寻芳恨，一榻清风展翠帷。
去年秋日百神求，岁度春风尚未优。补贴稀疏三日泽，栽培饱满一年秋。已干桑柘蚕多饱，待济舟航水接流。云雨筭来多少力，夕阳处处听渔讴。
平侵炉火易成灰，穏闭斋扉不用开。浩荡晚风随伴起，迟回前雪待朋来。他无杂念专思酒，纵有交情敢忆梅。静坐不闻箫鼓急，土牛莫是送春回。
秋容落落转头空，谁与元冥竞长雄。侵剥老条无硬对，栽培玉树是家风。漫夸鹤骨飞饶健，彊说龟肠语转工。对此只宜常袖手，眀年春物共君同。
狂飚一夜撼天关，彻晓阳乌势未还。早恨余寒夸老健，重怜新物损朱颜。强留残火如相别，已典春衣不可攀。料得云端风背上，融和那肯似人间。
墙角寒梅未试盐，熬波何事被凝严。解教炉火添余烬，似妒阳乌到短檐。幽谷但期回暖律，交光何用映疏帘。朝来一扫穷阴处，先照群峰最上尖。
他乡易感岁时侵，病入衰骸苦不禁。卧听儿孙羞栗脯，倦依炉火只愁吟。房无肥腯牲三俎，幕有馨香酒数斟。苦与黔娄分等级，尚为吾妇莫伤心。
客寄他年又一乡，椒花随兴饮杯长。病疑寒健销阴脉，愁怯花宽笑酒觞。去住自知身老大，经过长恨岁穷忙。眼前儿女陪懽悦，年少从教各自彊。
气堙风贯血行迟，运用工夫了不知。待尽生涯蚕作茧，就衰榜様髪缲丝。稍因对酒头先眩，未是多行力早疲。更若寻思年少戏，如何不送老头皮。
琢石髹池省练弦，寂尘不动五音全。应嫌杂奏妨人乐，正可常携对客眠。投倦乍如倾耳听，起醒惟欠籁声传。舞云家范升堂席，寂寞依稀万古贤。
全家共寄一庵中，庖涤因连奥胙通。穴不容身衔窭䉤，芥分余地结斋宫。几瓯粥借邻僧饭，一瓣香寻祖佛风。十笏比邱居有限，包罗眷属要无穷。
口多屋褊分张窄，堂室斋庖约略分。春服乍成宜穏贴，浴盂无处集兰薰。供分清净如沾露，气郁芬芳过食芹。自引一杯归路穏，从教歌咏不成文。
虫有鋋矛兽有戈，江中飞燕避淘河。点红翡翠飞传锦，展翅鸬鹚卧晒蓑。绝境芳菲时唤客，隔林机杼夜催梭。平生约略闲忙境，到底闲中得较多。
官闲久愧叨祠廪，身幸真堪学种瓜。月给郡仓三斛米，日寻山路一川花。盘空婢去催烧笋，炉暖妻来趁焙茶。阅尽邻僧闲况味，官供粥饭胜僧家。
言贵安徐行贵常，与人平淡勿相伤。莫贪顺路行时快，到了回思见去长。克已定知天降福，害人只是自贻殃。长教言行枢机密，此外虚心不用防。
推崇社首劝来人，岁结春缘转宝轮。诛及米盐知产罄，事干生死见诚真。归持福寿凭怀劵，时及暄和谓有神。安得劝农官考古，春秋礼射莫辞频。
提携未便即归山，暂扣僧园且暂闲。岁晚东君颜色近，霜晴寒意有无间。前溪雨后浑通路，荒戍人归不上关。笻竹一枝天正暖，却嫌飞鸟倦思还。
倦缘闲景散闲情，人未归庵户不扃。试拨柴烟寻宿火，旋添泉水洗茶瓶。黄花采采盈衣袖，橡实离离傍短萍。何日一邱藏曲折，与君同伴㔉青冥。
养生无欠亦无余，种竹圈篱草结庐。凿地觅甘分乳脉，鉏田得实饱新蔬。壁间数本空王像，架上都无养性书。我自病来能晚食，从今缓步当安舆。
不惭衰白照溪光，清昼穿梁访野堂。物外风烟多喜客，人间草木亦宗王。浮花竞作争新艳，近侍全收殿后香。秉烛便须期醉赏，胜饶吴榜起渔榔。
缭绕寻泉远步迟，倦逢篱外敞庵扉。门前竹长云垂舞，岩下泉甘雪未飞。景物偏幽缘舍小，茶香看客为僧稀。相公房舍添人否，拟灌春园住翠微。
后山客馆报聘礼，野寺僧瓯当酒茶。云未散屯知候雨，溪唯贪涨不容沙。草间翁仲今尘迹，雪后江梅是故花。一扫穷愁无不足，方知谋醉是生涯。
上春甲子送穷日，早破烟扉令节求。指点葆光仙侣洞，招期南极老人游。龟前香火木称士，堂后交蟠石作牛。我恐上真无碍意，使君息虑是清修。
地接山腰舍绕泉，丰堂巍殿势蝉联。非禅非律三百辈，有圃有场千亩田。中坐独尊司狱佛，几前杂事地行仙。若无生死惊愚俗，正恐斋厨亦悄然。
前疏水竹界桑麻，桃李畦分小径斜。山数青黄人住久，路排藜藿客行赊。云寒烟合入长暝，梅懒春催未放花。闻道苍头长儿女，主人游宦不还家。
水接舟航陆接鞍，忙中光景静中看。无穷宇宙规模远，出格池台制度宽。一水斯须分静僻，四桥缭绕照波澜。拟分风月知何日，且趁鲈鱼整钓竿。
篱横地狭曲相裁，倦扫残花长绿苔。连榭似闻兼静雅，闲情暂欲洗尘埃。料将春色供家用，那有芳尊为客开。怪见门前少车马，多因只要相公来。
天有阴晴地有艰，一山如隔万重山。偶逢冬少三余雨，况置身无百虑关。岁熟役车容借客，闲来崖寺可开颜。悬危既免逢饥虎，又得休公半偈还。
不用丹青染素翰，疏烟分染碧云端。一千里地境中镇，三十六峰天半寒。巢露叶中呈物象，滤罗带畔叠林峦。人间此是清凉药，时向尘中为展看。
陶朱山下金仙宅，云是当年故相家。去国岂知传貎象，扁舟端自访烟霞。平吴霸越功何在，吊古伤今事可嗟。早是登临饶客泪，几行征雁落寒沙。
平时何惮不成归，犹向亭前送雁飞。弱羽可堪缯缴密，寒沙那得稻粱稀。燕吴真恐音书绝，城郭犹疑今古非。若为哀鸣相原野，依随岂惜共卑微。
昔人来去本无情，世自贪贤为结亭。身在云间天缭绕，梦无尘事性疏灵。撑肠大欠五千卷，拄眼今看万叠青。景物却因闲处见，前贤诗已说丁宁。
南窗日暖北窗凉，时节频移意自长。半坐蒲团七家饭，两函经卷一炉香。身辞尘杂元无累，人见朝昏却自忙。雪屋夜寒灯火暗，萧条气味合邻墙。
柳经沈雨舞腰慵，莺入新阳曲未终。照径自藏尘外境，憎花不爱世间红。桥分知为前溪改，寺远因寻别路通。更待薰风日清永，长歌呼就满蒲风。
蟠踞峰峦面势多，天分雄望镇关河。足开烟雾鹏垂翼，手摘星辰月转波。问法旧闻裴相国，传经今见李维摩。禅徒到此栖尘迹，方信青云路可过。
矫首层霄俯翠峦，虚空不住骨毛寒。古今等是无穷境，风月何嫌取意看。巢寄一枝惟自足，风抟九万岂知难。与君同入逍摇境，方信乾坤宇宙宽。
放出清泉叠旧蹊，行人但渡不沾泥。与君暂濯红尘足，留我长浇白玉畦。千古蜿蜒潜窟穴，他年头角上云梯。信知法海津梁别，认作东林是虎溪。
汲引凡躯驾海鳌，恢张奇壮自仙曹。九龙献宅金园贵，四众添花宝范髙。身住四禅观梦境，眼收万象比秋毫。经行会遇登临处，勉策筋骸莫叹劳。
幻形变灭困须臾，晚景尤惊岁易徂。满目交游多故物，伤心风雨对今吾。逝波昨日方追霅，覆篑今朝又过衢。旋打青梅新荐酒，且须耳热听歌呼。
还却天官尺一书，清时有味保悬车。公年尚壮去何蚤，古道谁言今不如。南部方开新榜丽，西清人说旧游疏。半簪白髪无拘束，不用黄精自扫除。
上春日暮暮春头，翠浅芳浓草色柔。五十日天和暖候，一帆风地往来舟。棋神得隽惊逢敌，酒病寻医尚入流。只有风流动文采，较量沈谢亦推刘。
欲穷幽胜远纷华，频向晴空漾钓槎。霞杂凫群归趁浦，雪飞鹭阵宿投沙。山连空秀嫌花杂，树远多图怕雾遮。莫怪故园归未得，为贪入手好烟霞。
世家兄弟久随流，少不同嬉老宦游。身似舟空长信浪，官如萍转偶同州。论文共酌三斟酒，决胜公围一局楸。三百里溪眀月夜，得心情处便相求。
贪闲心不受嚣尘，六十年余自在身。爱水爱山三益友，如冰如玉两闲人。言无拘畏诗多健，酒借豪华力有神。闻说山中丞相语，与君心事最相亲。
不着冠缨不洗尘，不将忙事扰闲身。舍前自旧存三径，林下如今见一人。八节滩声泉唤客，数枝墨戏竹传神。前生定是张公子，一见相从意自亲。
半生辛苦路漫漫，八月樵川类破酸。官事到时初觉易，人情别后始知难。苦无私惠违情重，俭用官钱得谤宽。闻说东园墙下柳，有时颦蹙念前官。
岩腹纡盘一径通，故劳都骑载郫筒。先生旧负连城价，校尉今烦一箭工。著雪老山清刻骨，添梅官路巧迎风。此身终觧浑无事，共乐郊原浩荡中。
青似春袍色发荣，变移朱紫渐催成。琴因声急弦难续，流为池平水不鸣。神耗恐因惊宠辱，心闲请为减经营。贫门二十年中梦，贵贱存亡叹友生。
江东幕客江西吏，各是年过五十时。一去尘中劳梦约，重来物外有心期。烟中艇子花前酒，竹里棋声月下诗。景物不妨俱是旧，只添须髪白如丝。
木叶黄时拂两轮，马前同看蚤梅春。旧游踏遍千山月，新岁迎归三老人。梳洗楼前酬鹊语，琴书案上扫蛛尘。只愁鳯诏联翩下，又指天邉问去津。
会因率集转殷勤，扫径宽迎陌上春。恩解讯书红粉恋，寒消酒力玉花新。盘堆青菜春回律，瓯泛琼珠月借神。浮白自怜偏户小，醉归全是梦中人。
分僧半坐小僧圆，世故犹寻未了缘。小大不同俱示病，穷通有命只听天。愁看药裹推难去，愿见香醪骋不前。比若扶头却因酒，甘言苦口定谁贤。
小结幽栖事静便，为无花竹不成村。在君百里鸣弦地，成我一方濯锦园。按鼓威名知破胆，乞花诗句是招魂。桃溪竹径如成趣，柳岸梅洲却未论。
好在东安解戍瓜，归怀珠璧慰生涯。翰林词伯梦中草，粉署仙郎笔下花。已间箫韶还政俗，未持旌节自光华。邦人故眼应回首，诗律传芳又一家。
幽事相关略未衰，蚤乘芳露折鲜枝。如何引惹伤残处，莫是喜欢攀折时。人见花容如苦爱，花随人意亦相欺。须知恩爱成烦恼，将命拼花欲怨谁。
千古茫茫不可攀，仲尼日月照儒关。生前冷灶七日火，身后遗基十万间。宁许富儿通市籍，只求贤士共欢颜。那知等级输邦计，亦许颜原见一班。
花色芳菲酒力𬪩，坐中上客索千钟。朱陈缱绻论前契，子婿牵联本一宗。独为棋髙能假借，众同酒伴不阿容。归来醉倒终无怨，此会心知不易逢。
朱何王邓偶婆娑，晚唤寒甥共笑歌。烦恼少因知事少，吃拳多为打人多。竹间豪逸多酣畅，斗下文章竞拂摩。好是花时省风雨，劝人沈醉是天和。
步入青冥路渺赊，岚光四面照流霞。相公未许归旄节，旅客还来看物华。不独衰肠难胜酒，自缘饥眼乍看花。醒来知免污茵席，端为勤劳不驾车。
方外参军语太赊，文茵萋斐锦成霞。齐王国印封韩信，古战场文识李华。不醉而狂乌变白，以无为有舌生花。吓燕书自何人计，只问军中李左车。
幕下郎君发醉吟，多如年少惜花心。预排尊俎当长日，不遣韶华负寸阴。种竹涧邉排坐石，读书窗下听鸣禽。草堂更要添颜色，剩借邻花酒浅斟。
全似襄阳隐士家，只添灵照减丹霞。晚山寒后犹疑远，古木春来亦好华。酒似竹光仍鬬绿，人如锦面更添花。了知衰病轻成醉，不但流涎向曲车。
里有仁贤庆寿祺，不辞沽酒典春衣。年髙且作寻常看，身健须夸七十稀。颊火欲烧双鬓白，心闲时笑昔年非。谁夸八座天人贵，丞相星垣动紫薇。
季管吹灰木落洲，天邉初献鹔鹴裘。邦家袭庆因前续，岳渎储精自几秋。秦晋君臣三昼接，安危将相百年求。休论辟谷功成后，只恐功名卒未休。
整顿乾坤不作难，指间造化自多端。恩回春色华风暖，气接秋天绝塞寒。勋爵已增彛鼎重，功名长入画图看。锡公难老无他验，但觉斯民欲再安。
两两星阶协泰符，为嘉瑞雪胜维旟。果如灵照翁何恨，若比仓公数有余。慰眼腊娘能剪彩，他年杨恽竞传书。断无豪客窥篱落，为自从前免破除。
日邉春早帝王州，花满黄堂寿醑浮。世有忠嘉扶社稷，天教勋业绍箕裘。稀鸣枹鼓无偷市，屡敞圜扉罢虑囚。已佩荷囊簉鸳鹭，径将名姓覆金瓯。
门弧瑞霭晓氤氲，天锡熙朝社稷臣。京兆赭裾多誉久，甘泉紫櫜眷恩新。一城和气仁风昼，万口欢声寿语春。端有泮宫莲幕士，愿随绿水泛通津。
寄隐湖头知几年，聊城一箭自家传。便须结组随鸳鹭，暂舍衔杯乐圣贤。鹤到九霄方展翅，骥行万里可加鞭。隔江阻预金钱会，梦到君家社瓮邉。
斡地排天力有余，倚空金榜称华胥。快兼长史三杯酒，优重中郎六体书。字向云门增瑞彩，思从天陛听传胪。集贤学士相惊顾，应道挥毫古不如。
平生髙士苦交疏，今见音容向一书。输子一筹吟未足，加人数等盍分余。供陪应觉山劳费，捃拾不教春自如。诗社便宜张客馆，莫教游士叹无鱼。
曾参古佛问忘情，可笑初孩尚未名。自刻肺肝诚定誓，时牵耳目又寒盟。苦无藉在书窗冷，赖有知怜风竹声。好是鼻端消息在，夜堂流水梦初成。
旅情伤别意何如，霜打枯茄雪未除。门户难成攻事业，殷勤暇日读诗书。须怜白髪亲今晚，莫恃朱颜气有余。要使仇香非醉尉，定知不负武昌鱼。
身是前身念已非，相逢喜诵昔年诗。心情似旧知无日，儿女成行能几时。政事便须书竹帛，功名何必问蓍龟。旴江风月时分寄，免隔关河费梦思。
阳羡溪头蟹正肥，三年客尽拂征衣。一川秋色背人去，满路黄花迎子归。未用解装荣故里，少须通籍扣天扉。红妆莫作离凰怨，自有鹓鶵接翅飞。
玉润冰清久著名，长安一见眼增眀。笑谈已了关中事，慷慨还成灞上行。桑落酒邉还适意，渭城歌里莫伤情。寄身琴鹤堂中相，早为皇家致太平。
纷纷狱市如棼丝，与子共事西江湄。地连远近多杂俗，事出众口无同辞。文章幸子老益壮，蒲柳怪我秋前衰。从今斫额望天路，十年莫放攻多迟。
了知天意贵生全，南岳夫人奉化权。当日论功门户重，至今传泽子孙贤。聊书鬲上三年课，最爱杯中一百篇。君宠母恩如已报，暮云春树约他年。
病卧江城五见秋，惟君向我用青眸。廪人白粟长相续，官簿青钱不用求。向日倾心今得意，犯严荐口昔徒羞。期君通籍金闺后，唤我松江共钓舟。
惠政从来到处宽，民心欢喜吏心寒。醉翁亭畔霜初肃，酿酒泉邉菊未干。紫绶绣衣催传送，黄童白叟挽车看。今君已是滁阳守，父老犹称魏长官。
生涯非富亦非贫，恰好容君放旷身。种竹种松须傍水，有花有酒不求人。功名梦幻吾无与，豁达襟怀德有邻。半醉捋须天地窄，玲珑峰顶看红尘。
郁密林峦十丈余，包罗万象遍方隅。吴王剑沼连巴峡，庐阜飞泉贯具区。贾老华夷分寸尺，辋川花柳较锱铢。别来不恨江湖远，只在君家聚米图。
年齐甲子性同宜，相见论文更不疑。小约同行先具酒，且推独步放君棋。庭前雁鹭能堪否，堂下龟鱼暂付谁。好向蓝田报消息，多栽松竹待哦诗。
西来有客解归装，先说东台白首郎。颜貎宛如周柱史，须眉皆是汉冯唐。百年未觉强弓满，新历还添漏箭长。欲寄平安恐烦报，桃花川里漾舟忙。
米盐煎蹙意何如，尽日逍摇不费书。债作拘留身莫赎，诗成困痼力难除。事钱不谨兄移爱，与世留心客有余。幸各身闲好同伴，相思如许却相疏。
尘满簪缨缁满衣，几人真解弃如泥。水方流急收惊檝，籓自无心看触羝。陶令纵教贪漉酒，谢公宁不念烝黎。也知雅意人难会，笑对西山是指迷。
北台御史共推贫，饥走三吴几阅春。𦈡袴远闻歌政绩，江山应复助诗神。乡尊耆旧多遗事，地有神山得近邻。料得新篇满中箧，好分风月寄闲人。
冬余春晚未收书，一棹相过两日余。久拟从容来语旧，岂期盟约未寻初。风随双鹿樵中隐，人似三闾泽畔居。樱笋厨烟茶焙火，从来心事不相疏。
一投鱼目得双珠，恍觉光寒照坐隅。郡政已知先岁课，高文何不副时须。法官属籍忠劳久，吊死伤孤里俗苏。已分漂流寄江海，甘从父老啖蒸壶。
曾揽轺轩一整冠，江西吏胆至今寒。疲民仰德方为贵，野老言公不似官。身必静休犹是病，心无拣择始知安。髙情未得真消息，试仗诗筒一问看。
扫叶林间一梦回，别来秋物已惊催。书通意外殷勤语，诗寄闲中气味来。花木成阴如结幄，庭除自转不蠲埃。俱生北地俱流落，谁得杨枝送一杯。
难逢易别景如梭，恋恋思君可奈何。烦舍朱黄曲寻访，偶穿城市直经过。簪朋恨阻陪吟啸，文会知难听琢磨。何处恰如长对面，遇心无事便髙歌。
襟怀荦荦久沈沦，念子令人白髪新。苏季揣摩虽未试，陈平容貎不长贫。要须业履能追古，不信儒冠解误身。早达才名未为贵，王杨卢骆愧前人。
趁得君侯解珮时，平皋千里散瑶卮。来时马上寒休问，归日兰房梦已知。不独吴娘夸旧事，重教江上听新诗。鳯书恐逐春风到，催起车轮不放迟。
尽意妆成出晓窗，燕脂颊浅绿云长。水仙卤簿三千女，瓦影龟鱼一味凉。鸡舌旧传仙客句，芬陀长带梵天香。使君玩物无留物，为尔临流欲泛觞。
春草牵吟费梦思，一杯相属重熙怡。谁知道路添新历，只觉精神胜旧时。鳯子即今车接翼，议曹他日政无私。春风吹毂还催起，从此愁添五路棋。
滞雨昏风涨野田，旅亭犹幸窃髙眠。闭门不为辞宾客，开卷端如揖圣贤。梦里荘周花里蝶，醉中徐邈酒中仙。老来此兴非吾事，静识东君意自传。
野树霏烟不傍城，还知髙士欲逃名。倦投芒𪨗春随处，笑起孤帆潮又生。曾宿客来门不掩，无心人住鸟忘情。郊原盛事知多少，出郭当朝共眼眀。
近无邻曲杂尘氛，远有声名海内闻。白雪两眉谁顾我，青铜三百拟邀君。波涛入笔潮千尺，义勇横胸士六军。早办林间茅一把，与君分坐看晴云。
净名梵行宰官身，迹似空花意自真。岂为世间呈伎俩，正缘物外长精神。窗横午榻籧篨静，日上朝盘苜蓿新。谁与尘寰说消息，不争好恶莫疑人。
又作三年一梦回，浮云何地是根栽。身随东土因缘去，袖带西江风月来。碧眼已传胡相具，白头谁问故人猜。与君别后同参处，雪里梅花次第开。
给孤园下化丛林，堂上雷音振海音。十六师兄同本愿，三千法界一慈心。有时去作人间雨，无事不闻斋后禽。怅望四年留五日，自知清浊易分襟。
云中白鹤塔千寻，为众同南古到今。五百年来一声锡，四禅天外百花林。长眉白黑归宗眼，苦口因缘黄蘖心。方见道场多胜境，尽情呈现付知音。
衲衣处处逐浮云，法乳何妨长子孙。室有巾缾留祖意，门无车马露苔痕。名髙楚泽多新侣，梦入苕溪有旧言。谁与隐峰居士说，曾参一句是同门。
乘流自谓不得死，生意逢师聊具论。无心已尽世间义，举足不随天上尊。本源了了眀月观，余事衮衮洪澜翻。我生流落势未已，期师尽老依僧园。
放怀澹泊省拘持，应物无方自不疑。我国晏然君莫问，他心通处我为谁。静无淮浦他年梦，老与庐山宿命期。到了百年俱任运，世间屈曲自推移。
身如枯木了生涯，那更迎春竞物华。金粟病中犹示众，如来到处不须夸。毗卢法藏无心供，兜率陀天自散花。比似出门千万事，何如丰俭且随家。
平地相逢已二年，重寻胜处少留连。千峰拱足烟霞表，飞鸟衔花几席前。白雪拥窗斋灶冷，春风吹谷野芳妍。四时坐断闲消息，古佛心灯万古传。
坏色寒惟破面藤，寄情显裕一孤僧。花天捧日朝分供，山鬼呼风夜扑灯。何日庵居同兀兀，羡君身外只腾腾。是非不到争多少，前寺经山只一层。
蚤莺声转杂危弦，惊散书窗午枕眠。大法鼓声胡部曲，摩登伽戏野狐禅。眼中颠倒迷情事，世上纵横使鬼钱。烂煮瓠壶钟鼎食，山堂谁道独翛然。
白沙太守性多能，儒业箕裘祖佛灯。酒减三分留待客，草髙一丈远招僧。见成斋饭非长计，创立丛林是大乘。好住沩山十年后，牯牛烂𪴙不须绳。
夏浅春余宇宙清，溪山千里送君行。今宵柳岸半轮月，何处花村飞锡声。衣挽岭云犹带湿，鹤随杯渡不须惊。江头一线轻帆急，穏压鲸波气自平。
晓冲轻浪远烟迷，闻道方为训导师。绿髪小童辞俗日，白头老子泛舟时。自缘旅客蔬盘早，不是阇黎钟饭迟。欲别殷勤更留客，逢君知是旧相知。
相见还如相别时，杖头眀月旧相随。五亭溪下西风静，六合沙邉夏日曦。洗钵又辞香积饭，传衣仍是雪山儿。要须桑下无三宿，不为淮南塞草衰。
早岁希夷合道真，八年静默已全神。收还赤子无为境，留得丹霄自在身。独与老荘谈妙理，不分儒释是殊伦。有时醉露真消息，流水桃花不误人。
仙翁八十保纯精，自解真符不送迎。信是虚闲能却老，从教草木不知名。交邻有兴开三径，只用无求度一生。闻说嵌岩云石路，翁能行处我能行。
洞门九锁是天关，出世那知在世间。行客冲烟排洞户，主人失足到人寰。饱餐蔬笋充朝暮，便与孤云结往还。因为群仙作家主，却应我到胜君闲。
白布衫鞲时节新，娇鬟丰口绮罗春。满城菡萏官同乐，午夜箫歌社降神。继昼寻棋三净侣，闻灯坚坐一闲身。不须强学行春客，儿女多应不要人。
三十年余病作魔，相思长恨隔关河。僧窗开读君书至，丈室分龛我暂过。忆尔音容如会合，感怀踪迹念蹉跎。两篇价有千金重，若比千金更不磨。
法海空门老伏波，婺源槐市病维摩。道无同异要当尔，命有穷通可奈何。两目再清张籍在，一经传子鳯毛多。饱闻行业书乡社，得失功名付浩歌。
前代风流颜太师，英风烈烈动朝仪。危身已著当时节，正笔犹开百世疑。儿作此书真识路，翁因忆汝念临岐。殷勤莫改平原脚，庆及门闾会有时。
满盎浓薰霭绿云，可怜珍韵不长存。病妻功罢初尝液，壮士酣余更破樽。千日留春传古昔，一宵遗爱有缾盆。明朝试榜扬雄宅，恐有壶车忽到门。
我生南北本殊津，邂逅相逢若聚苹。故纳破愁成一笑，应怜对影只三人。居嫌共邑犹分袂，醉觉同心只异身。送客溪邉一惆怅，新欢过眼又前尘。
飘零何处是通津，陆有飞蓬水有苹。赋禀但随升斗禄，姓名常后百千人。趋炎未肯施先足，耐冷何须便曲身。祗有鸣埙恐难继，此心端欲避芳尘。
问宅无成复问津，青衫长是照青苹。生涯异日知何地，性命如今正属人。蝼蚁命轻难报国，虫鱼买绝拙谋身。五年湖海成何事，只得冠缨不染尘。
相过何日买轻舠，十里思君奈郁陶。莫谓远烟迷野树，且看飞絮舞江皋。难追竞病传清昼，且合亡何引浊醪。除却醉乡岐路稳，人间无处不风涛。
钓叟生涯止一舠，兴来犹复醉陶陶。知君自欲营新筑，继世那闻有旧皋。野性素来便野趣，春山唯恐欠春醪。果能过我论文字，且拟张帆看怒涛。
报我新诗疾转舠，论文始信赖熏陶。追风定见骥千里，鸣野今闻鹤九皋。看剑为君倾薄酒，张弓何日畏春醪。不烦更问珊瑚树，旧绣年来拆海涛。
解组归寻梵释宫，帆风舟转疾飞蓬。棠阴留付长江外，山色收来数笔中。闻说笑谈供燕席，有时鱼鸟杂籖筒。岂唯政誉歌襦袴，文字由来继古风。
力荡横空万斛舟，一函酬唱纪川游。篇篇秀润东南竹，落落珠玑小大邹。人物百年同富寿，客怀千里梦逡遒。主人合作鲸川楫，无奈髙情寄一邱。
君王劝驾一轻舟，赐履西江饱胜游。井邑诗书今化鲁，春秋盟会不书邹。诗中侯印知无分，笔下尊拳勿太遒。快读新章与神会，蠧关门掩梦经邱。
松竹窗邉拂简书，芙蓉水伴戏龟鱼。雁行千里时一往，蜂得一房聊共居。千二百年形骨健，三十六计米盐疏。齿牙缺落无衰病，惭愧当年谢幼舆。
眼见群儿倦走书，明琼忽报涨双鱼。造端万绪自成室，迷路多岐要卜居。谈氏龟儿门相在，微之道保晓星疏。愿翁寿考贻孙子，文有千箱德有舆。
憔悴非同十载前，旅酬那复似初筵。蜜房羽客非无课，木局枯棋亦任缘。得酒且思陪笑语，著诗终欲共林泉。北坛居士新登拜，租得茶山又一年。
行药萧晨放步迟，啸台秋色饱秋时。乐天何意病为伴，樊素不收春自随。旧雨故人频问疾，茅君使者净窥棋。拂衣身健丹枫路，积压风光剩费诗。
蒲柳先衰祗自惊，静思前事似前生。力侔元气推先觉，醉打愁城堪一行。求援援暌缘富厚，鼓宫宫动亦亏成。会当载酒论奇字，日暮江天得细倾。
醉吟居士桃李曲，忠孝相家鹦鹉杯。情随兰畹碧香注，诗送茶山烟雨来。溪邉官柳意欲尽，枝上海棠红半开。不应物色相携手，惊唤南池春梦回。
此生休戚已前期，命薄天公不可移。一饮且同今日醉，数篇曾见古人诗。青山招我成长计，白髪欺人亦太痴。莫与老翁疑甲子，当年犹记会沙随。
景物随人也解愁，年来谖草不忘忧。微官自䌸敢辞冷，倦鸟纵归何处投。一岁又闻禾黍熟，百年惟喜甲兵休。人生佳节真难遇，莫惜重阳菊满头。
病折丹心一寸灰，犹怜花月照云罍。碧腴既许投交分，黄菊从教却放开。上客醉时花婀娜，绮筵歌罢月迟徊。白头贺监频三请，好客从前招不来。
疟有黎邱竞出奇，操矛不报主人知。问渠去处终无定，与我周旋便有期。贫似渊明犹爱酒，瘦如工部只缘诗。但教酒入无功社，何用诗称国士为。
柳径桃蹊草色新，一年春半又侵寻。无情燕子疑巢冷，多怒鸣蛙互目禁。满眼为花留色艳，转头遗我是清阴。莫愁艇子芙蓉檝，且听拏音作好音。
时丰报祀拂黄收，共说金穰更几秋。树染烟浓山着色，月临天迥水明楼。盈囷黍答三时力，七字诗销万斛愁。饱饭哦诗醉山月，不妨归老一扁舟。
日日寻春春未休，髙情可是惬风流。诗如濯锦江波色，身在浣花流水头。行想袿裳分襞积，晚因鱼鸟得迟留。草堂费尽无人寄，怅望前溪独自愁。
此身初不敢图安，老去偏忧行路难。欲调舟车难用法，偕行仆从只宜宽。已持食节多虞病，嫌重装囊少虑寒。且替疲兵充守宅，诗成莫惜寄来看。
折除官职是声称，利达文章不易幷。联句每容分短韵，五言今始见长城。将军庄畔伤沉甲，处士庐邉笑盗名。我欲抱锄归问妇，揶揄未许饷春耕。
幸分微禄养闲身，杖策登髙拟令辰。贫愧减员招酒伴，闲多债数得诗人。不辞眼见黄花旧，却恐花惊白髪新。人道二疏贤父子，我疑文采是天伦。
短莛投迹类蓬麻，何似差吟得当檛。藏迹岂期今脱死，迎军几处早分髽。池塘带雪犹涵溟，林谷先春已豁谺。莫谓寒荄更无分，春来也解露双芽。
春行日日度芳林，僧梦回看午转阴。闲喜林塘多静态，忙输蜂蝶见花心。三杯酒后逢人醉，几首诗多取意吟。惭愧孟郊三百首，何人收拾荐薰琴。
老知白髪愧花林，望绝华筵继昼阴。病与物疏锁火性，贫知分薄更灰心。春收红紫如辞客，风入松篁得伴吟。莫恨蔬盘欠何肉，文园病渇只因琴。
旧日衣冠说武林，风流曾不减山阴。百年人物千山秀，万里功名天下心。族姓人人夸盛事，溪山处处称髙吟。后生欲听清商曲，莫学无弦只抚琴。
花有芳丛竹有林，春来各竞趁光阴。妍媸等是目前事，冷淡方知异日心。十二里山长隔面，一帆风地每传吟。髙山流水人知否，绿绮窗间自晓琴。
长篇大轴势如林，慰我穷愁正结阴。数首娯忧兼寓物，几人对面便知心。多求笔吏供濡墨，剩买筠筒给浩吟。闲静心情如此少，能听贺若是知琴。
身似鹪鹩寄远林，仍将病骨卜晴阴。有情缘堕有情法，无处云知无处心。棋对僧窗时自纵，诗传人口不堪吟。感君裁鉴多清赏，收拾焦桐爨下琴。
声驰南国秀千林，逸气终疑困华阴。病任烧空不烧火，诗唯传句不传心。当年宗鲁江西梦，异日睎颜洛下吟。直把风流付邱壑，真如封锁匣中琴。
春来秋去锁烟扉，此境人间不易知。强遣忧愁须藉酒，巧传消息却因诗。生缘有累难除药，性本无为不用医。苦乐从来略相对，乘车须记饭牛时。
全无客到掩庵扉，冷暖心肠袛自知。贫欠饭租难乞米，午亏睡课且裁诗。已伤刄自惊逢敌，多病人难更说医。强半工夫付诗轴，独惭骑吏立门时。
柴车朝出莫柴扉，麋鹿情通麋鹿知。寓目每因思旧约，破颜时幸读新诗。妻儿债负真冤境，祖佛因缘即妙医。救火抱薪还止火，只嫌虚幻没休时。
早冲料峭别岩扉，惜别音容意自知。道上每因同客笑，箧中常恨少君诗。饱参静定推先觉，苦炙虚空得下医。菽韭盘空春睡起，伯仁还遇火攻时。
去秋九日失归期，今度花前又过时。唤客便宜倾凿落，与谁同伴插酴醿。新甘未厌松江鲙，敏捷先酬季父诗。莫道野翁无食品，葵羹烂煮亦偏宜。
未春先以约春期，载酒如何却负时。摇想醉狂哦舴艋，也知归客趁酴醿。阿瞒气慑周瑜阵，樊素心贪白传诗。横槊赋诗俱占却，据鞍矍铄正相宜。
十风九雨一春除，散绿留红证夏初。心事自应随念远，年华未省向人疏。欲开胸次犹须酒，泛若因缘却为书。饱满盘天久无望，良规真恐在污渠。
二千里外命车轮，慰我言词字字新。自向江西逢隐吏，方知物外有髙人。频将篇什收风月，怠整形仪作搢绅。相对茅檐终日语，从教人道是沉沦。
红剥芳菲绿作丛，摇知惆怅两心同。结交旧燕多情语，消病残花无用红。献计欲居尘境外，投名且向酒壶中。新来但觉多新様，不道襟怀尽古风。
世德联绵自汉朝，元功当日说萧曹。营分细柳威名重，笑指飞烟量度髙。文挟素勋谁与敌，诗推余事尚称豪。了知三阮逃名久，恐被名牵未可逃。
香火社闲棋度日，溪山伴静酒为年。碧霄鹤唳诗情远，湖院僧知茶梦圆。常喜春鉏行佚老，每嫌棋路尚争先。平湖草岸经行好，后夜延缘刺钓船。
气血扶舆梦幻身，用多补少不调匀。如今滴水滴冻客，便是贪花贪酒人。髪白容衰争早晚，官荣家富费精神。空花若解揩摩尽，方识人间一笑春。
晨钟斋鼓住僧园，纵不陪堂已一般。恐为因缘略相似，若无消息自难安。乐为苦本宜先戒，病是良医要好看。为问炉香经卷外，有无尘妄更相干。
履坚抱节有谁如，本为书穷更买书。命欲问天何厚薄，贫多闻道是乘除。仓箱粟帛常亏课，庭户芝兰独献余。气味如君略相似，只论诗律愧空疏。
筠阳太守旧知闻，笔力清新思不群。泰道自当随纪历，蹇涂何用庆书云。杯中旨酒衰难尽，床上愁妻病未分。故向琳宫同寂寞，一炉香火伴清芬。
惭愧诗筒数往回，自嫌局促困驽材。尘踪已挂旧官壁，妙语犹随新雨来。好客共谋良夜醉，养花长得四时开。知君客里犹行乐，端为襟怀不染埃。
不惜分余为借光，情同结客少年场。谁知亲拜六篇语，全胜摇闻十里香。自叹满头频献白，敢言三俎欲怀黄。一缾一钵烟波里，径入苕溪向水央。
报道春风莫便回，少陵凖拟作诗材。公然背我堂堂去，略不随人得得来。花占三春官已满，河专一壑幕初开。已知风物长流转，得举朱弦且拂埃。
昨朝珠玉已争光，再转旌旗再擅场。景物岁时俱婉娩，德人言语亦馨香。歌风燕子初争语，藏柳鸦儿学画黄。牵率赓酬无健句，鸾声只合听央央。
三年筑冶困尘迷，且拂尘埃下锦溪。客子云山无定宅，令君桃李已成蹊。闲情聊赋篱邉菊，快意须分物外题。粉署仙郎卧江渚，相逢莫惜醉如泥。
数州形胜共乡关，江浦淮堧一望间。长恨崎岖千里隔，那知邂逅两身闲。稻粱要足几时足，闾井欲还何日还。犹胜拘牵名利客，心无一事看春山。
长淮千里拥双旌，揽辔曾闻志已清。槐市早年先走誉，桥门多士羡蜚声。山长静默溪长绿，人有豪华物有英。早趁官闲剩寻赏，它年车骑不单行。
长须晨送一函书，语不周遮意有余。雨满一犂知过望，草开三迳喜如初。黄鱼白酒江头市，绿竹青蒲隐士居。病后世缘多懒惰，相逢诗酒未全疏。
雨暗长亭去驿赊，褰帷那免叹年华。应缘问俗颁温诏，却得名园看好花。晴入郊圻初浩荡，春随杖屦得津涯。仙郎不解收珠玉，别乘归时载满车。
堆案文书不用嗟，新诗字字说芳华。题舆事省时眠草，纶阁文髙合判花。莫待春归空怅望，须知醉里有生涯。如何为向邦侯说，整顿清明载酒车。
布鼓何堪付阿香，平生痴绝亦长康。曲成下里安知宋，疏就中郎不姓常。未许芳馨依杜若，摇窥光怪识干将。秋风一水空相望，留滞何时贡玉堂。
几叶文章开一花，布裘中句已名家。无心于世苦亡赖，生子如郎定可夸。行矣斋房思贾传，莫将髙论诋王嘉。冥鸿一去自千里，寂寞沙村只望涯。
故国愁来有所思，那堪更读四愁诗。令君术业辉千古，处士才名冠一时。醉后啸歌争气焰，闲来履屐共追随。诗豪酒侠方推重，野客何知但朵頥。
节物催人莫自悲，开颜且喜看君诗。饭抛宿岁因轻弃，酒为迎年故重违。照镜不收寒鹭影，藏钩新与少年期。何须直待东风醉，红烛花前且满枝。
几处澄辉几处秋，好闲时上水明楼。谁怜老子风前兴，为遣中郎醉上舟。一带横空长漠漠，时看飞栋影悠悠。今宵踏月归时节，莫骂徐郎只暗游。
与君淮浦接乡关，闻道忙中也自闲。身似浮花真客宅，心归实地是家山。窗明笃耨朝烟细，榻静籧篨午梦残。更问前生李居士，南行今到几人间。
天作长绡玉作图，恍然身世在冰壶。岁期共饱如颁粟，瑞要均行胜得珠。未办五湖扬短艇，且谋双鲤唤长须。清朝不要培芝菌，正好称觞颂正符。
忆昔开元夜宴图，锦为方丈玉为壶。但夸北里楼吹笛，谁问长安米胜珠。事去牵连难雪耻，愁来陪奉长霜须。兔园岩穴皆时彦，一斗青精过刻符。
昔年曾叹小差池，官带荣名自有时。二火并光君有渐，一茅覆屋两相宜。心田自乐缘知足，世路无求亦少思。好是一丘藏曲折，也无邻里共追随。
白首相看一病妻，也能举桉与眉齐。诲儿共织厐翁竹，养气多惭纪渻鸡。作恶不须嗟室罄，惊魂长幸脱征鼙。团栾欲说无生话，试借先生刮眼𫔇。
萧寺姑分一日光，人生同调稳相当。空斋夜语规前哲，带酒论文恐老狂。三献三休真琬琰，一前一却笑螳螂。君家江左才名旧，会向长涂一振骧。
妇未生儿先制名，人生适意但随情。有无何预它人事，轮奂当期异日成。收拾功名须义勇，较量得失是心兵。鄙文不用量轻重，久已无心羡世荣。
谋身学业愧渊云，急退还惭谷口真。可是有生同冗长，真成无补费精神。抽簪早觉宏图远，侧席时闻妙语新。共道征君似颜子，升堂今日见诗人。
极目关山不断云，岭梅开处若为真。沈迷簿领政无术，展拓诗章笔有神。夜市鬻茶如访旧，晓妆吹颊自争新。长溪西畔烟霞远，闻有风光属主人。
会得头头理趣微，此如未会即倾欹。试看一路争先着，何异三乘占上机。但使无心须百胜，多因弄巧陷重围。条条白黑分明路，苦被旁观指是非。
莫话艰难遍九区，门前咄咄尚堪沽。眼中寒暑频伤雁，闲里心情要忆鲈。政似钓璜归大老，诗能引士愧非夫。暄风暖日明年事，共乐烘春造化炉。
八节滩头老醉吟，年来愁也不胜禁。须知到处难忘酒，有意来时且抱琴。欲与君游忘世虑，若非吾事莫关心。相期早晚尘缘外，共访毗耶听梵音。
潇湘十亩弄柔猗，独染啼斑事已奇。但爱波声鸣荦确，不须蝇翅避琉璃。莫疑山路崎岖险，解脱绳桥性命危。惭愧平生竹上座，得相随处每相持。
桃花人面共春风，人去桃花自笑红。撩乱絮飞春物后，依稀云散梦魂中。莺迁是处皆良友，蝶化知谁是主翁。莫讶求仙杳无信，卖花人过小桥东。
自顾生来骨相屯，不容强觅彩衣轻。荣华地位无多子，寂寞因缘已半生。我拥素衾方自喜，君贻组句遂兼荣。书窗对榻仍摇腹，谁道挑灯梦不成。
慢绿迟红静不争，小梯斜倚上空明。日筛竹影花奴睡，人度禾场吠犬惊。散帙未甘书效晚，携笻独喜病骸轻。排芳穿密多幽处，后日相期子细行。
了了臞儒说旧章，三钟初试楚金良。当年尚老君方壮，此道催人意已忘。懒逐肥尘规冷炙，甘同贫女借余光。谁家春草能终惠，惆怅还同病乘黄。
短檠灯火几经秋，古远人疏道不侔。可惜诗书架三万，不如奴婢橘千头。颜回赋禄唯箪食，林类当春亦破裘。见说老人怀旧事，梦中吹笛更能不。
小说风烟已自佳，前峰矗矗为盘牙。千重岩壑名卿宅，一簇楼台刺史家。自愧虚凉无物望，难将术业向人夸。所闻政绩刊金石，刻画无盐学篆沙。
自是天公亦厌艰，十年战士好休闲。胡儿弓射燕陲月，汉将心驰海上山。庆事频闻输帝府，好音传落到人间。丈人自是朝廷旧，早趁鹓鸾入近班。
雪扑征鞍岸涨沙，不辞天阙去程赊。江梅笑处人为客，仙桂香时雁到家。秦地少年应办酒，江南词客好酬花。锦衣彩仗还乡路，欲访萍踪问钓槎。
须知秋日胜春朝，一鹤凌空振羽毛。满轴文章慰衰病，十年灯火困英豪。良医先为肱三折，合负终看钓六鳌。郑老襟期幸同调，新诗时与寄亭皋。
无复花生拙笔头，一生长负剡藤羞。过门多是陈惊坐，得句谁怜赵倚楼。社友书来频寄语，山翁鬓已不禁秋。老干仙去吾宗冷，有继华星一字不。
也知谋醉胜谋闲，户小都忘满腹悭。晚得曲生投老伴，长邀玉友访空山。初贪雪里香宜倍，忽报缾中酒自还。全胜朱提双饮盏，亲教从事送酡颜。
万里关河未说长，亡何乡是醉中乡。客居江馆当炎热，春日云安逸色香。沽水童奴思给酒，乞钱司业更传觞。蓝桥不用鸳鸯语，只合壶中贮玉浆。
六十行年两鬓苍，兴来犹爱引杯长。黄翁垆下山河远，酒母车来驿传香。碧落侍郎烧鼎诀，粉闱仙客驻颜方。三斟卯饮心无事，一枕亡何是故乡。
自分蔬肠甘苜蓿，那烦远骑送蒲萄。青条自有悠扬势，甘液多因灌溉劳。坐见满盘堆马乳，全胜千里惠鹅毛。病来苦不胜杯杓，今日思君饮浊醪。
朝日团团上碧峰，蔬盘牢馔四时同。园供小摘添幽事，雨打寒菘带晚浓。可但拈香参玉版，直须进步礼黄龙。溪堂炊甑容千客，不打阇黎饭后钟。
十里林花带月萝，垅头车马断经过。可怜人物今如此，试问天公事若何。篱下渊明惟酒菊，舟中范子任烟波。璇题金榜垂霄汉，千古荣名定不磨。
绝代风流世所希，如公真是命难推。三辞令尹髙前哲，两挂儒冠当盛时。丞相耐官天语贵，左师习礼楚人知。试看流庆当何似，滚滚长江不尽期。
仁义功髙泽子孙，衣冠由是古王门。位升五品鹓鸾贵，政在三州民社尊。一旐岂期江汉远，千年惟有德风存。了知大末渊源在，功业皋夔付后昆。
自想温容耳诲词，他乡已恨重分违。送人作守乘轩去，结草为灵象俑归。会合只如风过烛，花阴何异月澄辉。相门子婿诸侯服，除却清名百事非。
楚乡槐市忆当年，锦绣文章六艺先。朱绂哀怜应有在，白头故旧各凄然。修文地下埋英骨，遗爱江城付彩编。造化于公意良厚，不教丹旐涉长川。
耐官丞相山河业，靖国帘帷社稷勋。四姓风流传学问，三朝润泽庆来云。重车折轴人何力，积阀传家子有文。史笔它时汗青简，左师家谱绍清芬。
当年幕府拜英游，十载乌丝换白头。城郭俱非前日梦，关山如旧一天愁。诗人已作潭移影，往事休论江自流。物色佳城闭何许，西山凝望不胜秋。
鹤髪双亲岁月残，既沾三釜即心欢。广文未脱一官冷，范叔宁忘昔日寒。文中八科名益重，魂归千里命尤难。后生它日思风范，只向传铭石上看。
余英初约转舡蓬，二载庐陵郡课同。官簿纵居时俊后，诗名旧列昔贤中。三斟屡酌前溪月，一瞬曾帆下渚风。千里音容从此绝，梦随江水远朝东。
翁来谓有世间情，翁弃人寰一叶轻。白玉楼成金阙峻，步虚章就紫霄清。笑谈烈焰怀飞壁，寂寞空潮自打城。大笔如椽石似玉，何人为与说平生。
清怀凛凛古人风，尚忆当年语意同。开口剑锋初论事，归林弱羽已伤弓。累朝因革襟怀内，四海悲欢指顾中。寂寞门阑感恩客，曾将顽质谢磨砻。
蔼蔼声华动帝宸，一时车马走芳尘。文如屈宋才仍富，心似皋夔道已醇。身后功名因报主，生前勋业为忧民。知公本意安刘氏，不许身危更累亲。
气迥神清形骨立，蓝绶纡腰垂四十。年侵运栉髪蒙丝，日晚煮黎羹不粒。教司胄子禄方来，日薄西山风已急。平生失意固多端，忽向幽泉犹饮泣。
官栖枳棘莫消魂，身托丝萝在德门。三后姻聫门户重，贰卿阅阀德名尊。伤心结蚁灵轜远，保室鸣鸠道化存。为问如何慰冥漠，饱闻中外有兰孙。
除却家传教子经，世间百事不营营。自应艺学推前辈，故得风流劝后生。疏傅挥金终足食，徐卿有子自成名。后来若不流馀庆，真享千钟亦未荣。
梦协幽兰故可夸，来从君子更宜家。疏恩自合开新邑，比德还应副六珈。解使威仪同诂训，聊随轻薄事𫓪华。自从瑶瑟初扃后，槛外春风懒放花。
文章夫子才难尽，孝弟人言报自赊。四事先生俱擅世，一涂后裔不传家。岁当丰暖偏寒馁，朝正欢娱独叹嗟。报施若教长似此，几人守道不回邪。
双眼失明二十载，一身病卧四周年。俱生孤女眼前死，诸御四儿姑幸全。遍历人间真苦恼，略无身后好因缘。静思四十六年事，一梦三生业梦圆。
天公嗔我眼长白，故著昏埃阿堵中。不怪参军谈瞎马，但妨中散送飞鸿。著篱令恶谁能对，损读方奇定有功。九恼从来是佛种，会如那律证圆通。
公主檐间睡起时，匀红行绕大安池。北人未识春迷眼，妃子偏怜酒入肌。更若施朱疑太赤，不须生女白如脂。由来风骨都相似，岂为丹青别赋诗。
梅蘂年年破腊时，玉花飞舞集鸾池。独将艳色添真色，任尔冰肌映雪肌。带恨不妨红作泪，洗妆终见白凝脂。可怜渠有风流句，只作歌词不作诗。
春到冬余去住间，玉楼无处不轻寒。鲜鲜魏女履下履，粲粲真妃冠上冠。眼乱互摇歌扇羽，心惊添著粉闱幱。东君厚薄非无意，一种馨香两眼看。
书堂篱落冷如灰，十日相忘亦自猜。初讶冻枝无艳脉，那知寒室自花开。铜缾结实元非种，蔀屋迎春似有媒。方信阳和满天地，不须人力费根栽。
歌酬花意醉酬春，笑口相逢可厌频。不饮正疑花怨客，典衣莫听妇伤贫。天生尤物非为福，蚌有明珠亦累身。墙里佳人墙外笑，冶容招悔岂无因。
陌上春风已半酣，薰笼院静怯轻寒。织成花锦传香密，养就娇羞对客难。山路不知清梦远，宫衣犹惜旧花残。若将品第分髙下，须向芝兰格外看。
绛萼红腮带露肥，烧林长近禁烟期。且容北郭通邻径，若比南枝较发迟。曲水岸邉寻旧事，卖花担上拣繁枝。香鞯一色垂杨路，何似吴王宫里时。
落落虚怀好自珍，一番舒展一番新。摇风卷起窗铺月，滴雨惊回梦怆神。荔子丹时陪献豆，丁香结处共愁尘。本无颜色争韶艳，野老由来不怨春。
一幅青天世外珍，诗人得句共清新。书生几上侧理纸，巫女庙中巴峡神。长恐天寒凭日暮，不将翠袖染缁尘。世间荷叶幷蕉叶，不与红芳竞占春。
两潮船上别苏台，岁历侵人鹤化胎。霜实可怜今入眼，佳人何日问重来。黄金丸逐惊飞肉，白露团凝别恨腮。重待扁舟落吾手，为君先报柳郎回。
绿玉波心耸绛台，丹霞道士日传胎。仙人不惜黄金贵，海蜃摇惊驿使来。玉食光辉天着力，主家春色雪融腮。手中三日香犹在，不是吴姬乞打回。
黄姑𣃁月种文犀，落向三秋月满时。岩邑疏封兄弟国，铜缾分派子孙枝。汉宫明艳涂娇额，仙鼎珍丹散漉篱。好趁灯花同报喜，黄间金粟正相宜。
物外家风本自奇，人间独步九秋时。谁登月姊青霄露，折得郄诜丹桂枝。韫玉岩扉通户牖，蘂珠花殿彻藩篱。渊明不共真香醉，只与黄花作便宜。
蠧关草掩日萧疏，自汲寒缾煮涧蔬。早愧空肠添雪乳，何须杂珮列琼琚。往陪雪茧千重贵，顾试𫓪刀一割如。风露满楼人未散，小窗应为赋归欤。
搴露纫荷楚泽舷，未参南海素馨仙。大门当得桂花酒，小様时分宝月圆。诗挟少陵看妙手，犀通神物为垂涎。使君少住幽兰曲，时傍颦山照鬓邉。
爱奇造物剪琼瑰，为镇灵祠特地栽。事纪扬州千古胜，名居天下万花魁。何人斵却依然在，甚处移来不肯开。浪说八仙模样似，八仙安得有香来。
他人将钱买田园，尚患生财不神速。我今贷钱买僻书，方且贪多怀不足。较量缓急堪倒置，安得瓶中有储粟。自笑自笑笑我愚，笑罢顽然取书读。
小槽沥沥流香乳，玉壶注入金鹦鹉。甘脆铺陈荐肴俎，环炉数客不停举。酒酣耳热灯前舞，呼呜不作儿女语。未到山颓且撑拄，窗外蒙蒙正春雨。
忆与故人分此袂，倒指数年今不啻。天涯何意得相逢，一笑向君聊破涕。静垂双耳听韶頀，濯洗凡襟无郑卫。频将短烛翦寒花，正恐今宵如梦寐。
范君才力信超群，与我暌离未十春。脱体文章都换骨，从头宦业便通神。不应莲幕淹余刃，莫只花砖卧此身。好傍玉皇香案立，放教膏泽下斯民。
分开平绿渡寒溪，溪外垂空日脚低。城郭重重随望远，峰峦处处与云迷。穷通默定非难识，劳逸时闲太不齐。又向孤村烟树下，见他乌鸟一番栖。
邮亭方此越三衢，已是江南十里逾。幽谷日来禽对语，平沙霜重雁相呼。溪旁障水横鱼网，竹下开门出酒壶。物态人情随处好，不烦客子叹羁孤。
金华山下赤松乡，何日横门杜短墙。皮几鹑衣甘淡泊，竹阴花径任徜徉。雨余静听溪流激，风过时闻稻米香。缄负此心刚未遂，羡渠陶子傲羲皇。
两梦尝占女子祥，偶悬弧矢亦非常。渥洼方合生骐骥，枳棘安能出凤凰。自顾此身无远业，所期前世有遗芳。新诗相贺来何晚，汤饼惟公不在堂。
何人此地得幽居，竹石中间宅一区。可意江山千百里，有情花木两三株。应无俗客惊吠犬，时有轻船过卖鱼。卜筑他年期效此，更添数架古人书。
平生闻说西湖好，眼碍红尘未得看。款奉亲朋今始到，俯临波浪不知寒。异乡把盏人都醉，同道论情我最欢。莫向人头听传漏，且将灯烛照更阑。
亭亭清瘦出尘埃，高格端从物外来。先对雪霜含素艳，任教桃杏作红腮。芬芳多向闲中得，孤寂偏寻静处开。长愿一枝横夜月，春风谩诞莫相催。
又暖屠苏入酒杯，可怜年去复年来。但能雕琢愁肝肾，岂惯纵横强颊腮。先子丘园荒不理，故人怀抱远难开。行藏事业皆前定，祗恐吾侪鬓发催。
钱塘叛卒又婴城，报至令人失意惊。天子于今犹自将，藩臣何以不知兵。官无良吏因循致，庙有成谟次第平。所惜湖山辛丑后，至今澄洗未曾清。
我虽岩谷岂其卿，多垒于郊亦可惊。徒有丹心思报国，无因缓颊得论兵。跳梁狐怪今方逞，奋角狼星久未平。盍亦付之公子绣，慨然持斧为澄清。
黄梅雨断水如汤，百日连秋苦亢阳。所在自应知孝妇，孰云今尚有弘羊。沛然天泽因谁靳，蠢尔黎民重可伤。罪已伫闻须圣诏，中兴仰首望君王。
可怪书生命分穷，频年荒歉苦天公。枯陂尽作龟纹裂，旱穂浑如雀啄空。佃客腰镰痴不割，长官受状远难通。归来笑向儿童道，定是今年饿杀侬。
昏昏日影有还无，谩诞春风势力粗。品物固知春用意，细民其奈米如珠。未相秦越尝忧国，不再皋夔愧服儒。骨髓有奇深自负，缄封无路荐区区。
世态欹危转觉难，年来宜我面西山。高情不出窗几内，至乐亦非文字间。愿得好风常款款，不妨流水自潺潺。个中有味谁同享，俗子卑陬莫强攀。
不曾贪进不曾休，俯仰人间今白头。一切有为皆妄幻，十方无碍足浮游。谁言学佛须披衲，颇笑求仙唯造楼。只有随缘是真谛，穏凭舟楫济安流。
陋屋三间草盖成，四时兰菊荐芳馨。但知后圃多栽橘，何必阳山独采苓。破睡雪花茶满碗，慰怀春色酒盈瓶。与人无怨亦无德，自觉长年心自宁。
官不追求盗不窥，得闲终日闭荆扉。有时𣃁圃趁春事，几度荷锄随月归。酒里最思陶靖节，江边时忆谢玄晖。自知此外无他障，一任萧然鬓发稀。
松林竹坞雨冥冥，对坐焚香一缕青。扫壁静开摩诘象，研朱闲点太玄经。愚痴我岂能无漏，警悟人皆诮不灵。允愿凉风吹酗毒，要令举世得醒醒。
瓜满前畴菜满畦，赤松屋北寺居西。不村不郭常安穏，非律非禅自整齐。静见游鱼潭底乐，任从幽鸟叶间啼。此心得趣知谁解，一月寒光印碧溪。
经史何须万卷开，书多方朔反诙谐。能言正恐迷难出，绝学方知进有阶。角逐英雄都扫地，留传功业谩磨崖。若无反照观心术，永堕诸尘万事乖。
赵璧微瑕岂易攻，抉磨深贺得良工。古人规诲有余乐，近世交朋无此风。二字相禆何预我，一篇兼报重烦公。新吟若挂高门外，价比千金迥不同。
已投幽僻避尘坌，更向檐头著小门。满案韦编供白昼，一炉柏子对黄昏。后生秀爽惭无补，旧学荒凉喜再温。此外清愁是何许，杜诗韩笔少人伦。
初见累累小圃中，鼠偷雀啄树将空。久遭日暴皮先罅，未借霜寒子半红。爽味尚堪供齿颊，清浆聊可润心胸。小篮亲摘提取便，聊得铺排荐饭钟。
有人遗我建溪香，茶具邻家自借将。亲磨无从亲付汝，一推惟是一回肠。趋庭愧我缪知鲤，证父怜儿那得羊。浅啜饭余深自省，再生天地属君王。
去岁吴江秋水平，系船聊得一班荆。相思只道心长折，此会那知眼再明。离合悲欢言不尽，东西南北恨还生。劝君勿复吝杯酌，漏箭铭盘将五更。
石漏摇空一片天，月岩之号古相传。孤轮高洁谁为比，老树婆娑亦宛然。山碍不容千里见，崖侵常蚀二分偏。故知伪物谁叨冒，终竟天教不十全。
合倚金华步石渠，丹砂宁驻葛洪车。有成用底三年政，必葺聊成一日居。簿令优游闲制锦，籖牌盘礴饱观书。后来令尹须留意，莫道前人托宿庐。
见说灰斋只数椽，先生燕息此于焉。声名应耻暂时热，喜怒端知不复然。春到岂无繁杏火，日高惟有篆炉烟。清幽此外万缘冷，笑杀人间百虑煎。
霜叶摇风九月秋，披披归袖挽难留。知君久作陶山梦，无意相从郑谷游。率略杯盘常共醉，艰难身世最同忧。人情易得成疏冷，频有音书寄我不。
冷落秋风宅一区，悲歌岂为食无鱼。去来军马潜窥伺，出没神奸未扫除。许国有心虽感激，济时无路谩欷歔。何当成就周宣业，再勒岐阳石鼓书。
枯叶寒梢夜夜声，围炉小阁喜初成。护风帘密香烟润，弄日窗低书卷明。况有酒浆初暖热，从他岁律自峥嵘。块然危坐得佳处，万事人间一唾轻。
暌阔星霜又欲周，诗书深恐废前修。相承韡韡常怡悦，有骂申申正噢咻。一暴而寒非所喜，半涂之画最堪羞。茅檐紫竹窗前榻，我尚殷勤为尔留。
望春楼上倚阑时，祗此霜天也自奇。远水平山浑似画，新寒爱日穏催诗。不知木叶藏村舍，忽有鸡声过短篱。闲却主人朝省步，经年端坐看清晖。
当年枣栗奉高堂，憔悴俄惊哭杞梁。目见两孤成乳酪，坐闻一节胜冰霜。仙游已作朝霞会，尘世空将旧屦藏。莫问生来寿何许，曾孙儿女亦成行。
最幸平时省拜频，雍容常欲面生春。鬓华虽觉年弥老，齿宿其如语自新。两剑共埋知有日，一杯持奠阻无因。泫然空落风前泪，终愧西山执绋人。
力就扬雄宅一区，知公有意赋归欤。两楹岂谓哲人梦，三径空留君子居。厚德所传唯裔嗣，清名难朽是诗书。天公到底悭风俗，不使斯人在里闾。
王粲全身不偶然，意公所享尚绵绵。谁知庆吊在反掌，到底死生难问天。万顷良田空沃壤，九原幽恨独新阡。阶庭富有诸郎外，所喜东床两婿贤。
去岁担簦入上都，公能别我意踟蹰。微疴未觉鸰原急，永诀那知雁序孤。奠拜昔犹棺在殡，送车今又客登途。为公回首生清恨，空有池边宅一区。
高文司谏笔如椽，肯作夫人识墓篇。但考铭诗无玷阙，自应遗型远流传。女无妒色诚希有，士不妨功可并贤。安得芝兰勿丛秀，蔼扬余懿属他年。
忆昔联书上辟廱，公如玉树照春风。𬸣腾尚惜十年晚，销散俄惊一梦空。世事正兹同沸鼎，我身今亦类飞蓬。怆怀为执归山绋，松柏萧森泪眼中。
一生丘壑赋幽闲，雅躅飘萧未易攀。时纵高谈尘俗外，颇传佳句里闾间。身名昔已无亏阙，世路今方足险难。公独髙培一阡土，想应无恨入桐山。
去年两桨泛清深，正是随雏出凤林。彩仗浑如天上去，寿光俄向斗边沈。金花象轴恩虽在，云陇山原痛可任。我亦堂前飞鹤起，强成哀挽倍伤心。
都城判袂十年余，世路艰昏迹颇孤。顾影不知天际雁，置身方类鼎中鱼。危言空慕刘蕡策，痛哭难看贾谊书。一笑何时成破涕，为君握手话区区。
圣诏谦慈类禹汤，云台得蹇破骄阳。三秋正此忧焦窘，万室今咸共喜康。袁扇风清端有助，庾莲水渌但知凉。东都岂是留裴地，公亦相从早趣装。
去年我到柳垂金，今日君行柳再阴。碌碌文书尝共事，匆匆岁月叹分襟。荐才已见名难掩，送别何辞酒满斟。梦忆西湖好风物，须烦着意细登临。
自从文墨困徒劳，钦仰先生绛帐髙。豹固可窥嗟拟管，牛虽未解见藏刀。笑言契阔生离恨，岁月侵寻逼鬓毛。金马玉堂门户敞，会须平步慰吾曹。
穷达乘除自有天，岂须腾上赋鸢肩。千牛疾解多忧折，十驾徐行未必鞭。再上公孙方见用，蚤成贾谊晚堪怜。第令饱贮唐虞道，慷慨行观孟子前。
雪消残腊净无尘，官柳溪梅欲试新。星籥暗移惊客梦，帝阍髙启际昌辰。补天炼石曾无计，却日挥戈正在人。莫效儿曹念刚卯，酒杯书卷足相亲。
乌龙岭上万峰峦，疑是羊肠九曲盘。山麓吐云人世远，松梢滴露客衣寒。驱驰寸禄意宁乐，芜没小园心未安。早愿车攻歌复古，不须垂老挂衣冠。
古园深处读书窗，窗外疏梅破腊芳。日暮独陪修竹静，露寒偏带晚风香。清吟但喜花孤瘦，醉赏那知树老苍。千里远移无健步，一枝横倚记东墙。
君似冰壶透里清，岂容随众话鉏耕。自应才大难为用，无柰诗穷益有名。祸此遗民缘俗吏，扶回兴业赖书生。欲烦尽挽天河水，一洗当年海上盟。
明廷百辟奉君王，祀事严称肃建章。天拱星辰陪日表，风回灯烛避龙光。侍祠官拜闻鸣玉，导驾班回散宝香。宣室受厘谁入对，为时陈论莫荒唐。
小砑花藤字画精，五言重喜见长城。工深斧凿浑无迹，意静波澜转觉平。湖上幽奇君胜赋，笔端芜陋我堪惊。贪多独有珍藏计，他日山间要眼明。
十年堤上草青青，今日重来春梦惊。载路壶浆皆再造，向人榆柳若生平。渐看英荡传声教，永愿银河洗甲兵。邓禹车前略无事，幕中棋局夜灯明。
黄旗分破柳梢青，旗尾穿林鸟不惊。感极老人翻欲泣，赦余污吏始偷生。帐闲缥缈传新曲，酒賎蹒跚醉老兵。与子相从亦云乐，袖鞭吟看远山明。
斋所深严客过难，逼人书债未须还。檐遮暖日桃夭瘦，鸟踏风枝竹影闲。细细乳花新茗碗，霏霏香雾小炉山。满庭斜日无公吏，祗似东阳田舍间。
宝函重锁环金密，册椟双盘带锦斜。长乐春风迎母后，未央和气集皇家。帘垂禁卫收黄伞，礼毕天仙下玉华。班退笙镛犹在耳，五弦歌舜未须夸。
四山木叶绿交加，数架茅茨是我家。窗隙微风入飞絮，竹边清露养孤花。得眠穏寐梦须好，无句不幽诗可夸。底事年来祗流汗，文书埋没鬓毛华。
度岁尘沙汩没中，乍趋闲旷意何穷。孤丛晚秀霜菊净，脱叶已疏山杮红。马恃赐闲缰不胜，雁知王命信常通。功名成处非人力，到手先令玉盏空。
蚤酒冲寒不满肠，日髙犹践马蹄霜。鸟依密树旁边语，梅在远林幽处香。西去流移还未复，东来书讯且都忘。征途一任如天远，不过归时杏子黄。
戍兵列栅半空苍，俯瞰嘉陵万仞江。山下不知传鼓角，天邉时见引旌幢。岁寒木落鸟穿屋，昼静帘垂云绕窗。教罢诸营无一事，锦腰催拍照金釭。
楚乡孤坐掩重扉，素髪荒唐酒一卮。眼暗久因书卷得，心阑全自世缘知。临流问米方终日，踏雪看梅是几时。欲上髙楼望吴越，无边烟雨正垂垂。
痴风连日塞云低，庭榭清寒小雨飞。叶底孤花无柰瘦，墙边新笋不妨肥。将迎宾客几成债，拨遣文书似解围。孤负佳时几尊酒，故园松菊望人归。
人生聚散只寻常，特地关情是异乡。夜话不知边月落，离愁还似峡江长。抟风有力须腾上，守塞无能合退藏。黄阁有人如见问，为言衰病忆东阳。
午庭吏散日侵阶，坐向春阳亦乐哉。看蝶得香穿竹去，等莺求友过花来。三年客梦随天远，万里家书对酒开。虽有是非荣辱债，其如方寸只如灰。
樱桃已熟酴醿放，春去虽忙意尚夸。叶底红圎珠映树，架边香瘦玉开花。有书可读常无暇，对月方闲柰忆家。始悟渭城寒夜唱，饼炉须是小生涯。
晴光先已媚帘栊，炫昼那堪杏吐红。柳色半分髙致外，鸟声全在艳香中。催科共喜钱初减，种艺须闻麦已丰。官府吾侪亦云暇，可来携榼对东风。
乌奴楼阁起江皋，特地携樽上最髙。城阁带烟无十里，舳舻衔运过千艘。个中官事暂时少，明日吾生依旧劳。未到张灯犹晚渡，锦腰催拍送陶陶。
风前不见玉壶冰，追想欷歔泪欲横。官小仅能离令尹，家贫还祗似书生。深沉每见仁人勇，惠爱常留长者名。不负铭诗幷篆字，千年松柏共佳声。
昔同令子业胶庠，知有德行厥后昌。开廓襟怀虽善富，坚持气节亦刚肠。掩棺往事成千古，刻石髙文冠一乡。梅岘速培松柏茂，便看褒宠贲幽光。
自古英豪在钓耕，先生传后岂其卿。笔端不合穷天巧，名下须还缺势荣。已见春风移世梦，所留贤子是家声。细吟絮早梅迟句，何恨九原青草生。
太博先生志行全，夫人内助实称贤。寡居勤俭五千日，享福安荣九十年。已作芝兰绵后裔，却将金玉閟深泉。月卿手自栽松柏，远寄哀辞为惨然。
茉莉天姿如丽人，肌理细腻骨肉匀。众叶薿薿开绿云，小蘂大花气氤氲。素馨于时亦呈新，蓄香便未甘后尘。独恨雷五虽洁清，珠玑绮縠终坐贫。
太华带雪千丈寒，砥柱中流万夫愕。未教耸翠入青苍，故对书窗且横著。平铺秀气一里许，不露云尖与山脚。何人半破好东绢，画出潇湘秋色薄。
湘西岳麓法华台，四十年中又再来。惟石与松如雅故，问僧幷寺已尘埃。区区独恨恩难报，负负无言志已颓。退宿道相愁不寝，四檐春雨杂惊雷。
正愧修途烦仆马，忽投幽寺息尘埃。杜门只影惟便静，览镜双眉未忍开。春色更兼山色好，雨声常带竹声来。呼童起视榼中物，为尔愚翁进一杯。
几日春山雨作霖，晓风端为破重阴。登楼物色浑如画，倚槛情怀未易吟。万里斜阳鸟飞去，四围烟树客愁深。个中定有超然法，趺坐端须仔细寻。
一宿招提又裹粮，寸心孤影自匆忙。客从瘴岭暑边过，兰在幽林深处香。动静于人曾两意，升沈如梦亦都忘。但悲垂老恩无报，泪眼瞻依日月光。
一瓢方此寄天涯，用巧居贫拙有加。晚食正为颜斶饭，空肠却嗜玉川茶。长髯乱磨轻于土，短尾浓煎不见花。撑拄可堪书卷少，空教癯瘁发生华。
可信南方气候温，冬寒未退已飞蚊。庖霜岂复冰鱼脍，翦雨定无春韭根。向晚孤城人寂寂，闭门幽梦酒醺醺。起来欲向寒梅说，一见眼明惟是君。
地气冬来不复藏，桃花都向腊前芳。无寒疑是青春老，耐静从他白日长。野蝶舞余还自去，沙鸥飞断却成行。迎风尽著单衣坐，净几留心看药方。
漂泊初时尚念乡，如今意定已都忘。小窗积雨韦编润，慢火薰笼药裹香。正要门前蛛结网，何妨篱上蚁成行。山前春雨非常好，出钵应须饱十方。
杜门管得酒瓶干，余事谁能着眼看。髣髴残香幽梦断，冥蒙细雨落花寒。林梢寺隐孤钟晚，水外人喧社饮懽。万里一身聊尔耳，此生惟觉上恩宽。
远地穷乡口腹殊，居然孤客莫随渠。路旁施采尖头蓼，江上争寻胀肚鱼。野葛可尝虽是惯，马肝不食未为疏。此生余日皆君赐，𫗴粥充饥自有余。
短墙疏竹小园亭，记得东风婺女城。久酝菖蒲催祓禊，半肥梅子待清明。桥边沙印骄骢迹，水外花藏醉客声。年少不知身觧老，曾将豪气与春争。
小锸移根带藓苔，暑中相对亦佳哉。素英吐处祗如玉，清思牵人全似梅。浅绿翦罗和叶看，真香捣麝逐风来。观君可与酴醿并，髙士宁容俗子陪。
荒园茅塞闭墙隈，多谢西邻借我开。力课顽僮移断甓，小通幽径养苍苔。种云无处容桤木，遮日聊须买竹栽。十亩故乡松与菊，不须便望主人回。
莫道封州是小州，封州虽小客何愁。荔枝受暑色方好，茉莉背风香更幽。得醉便眠寻梦蝶，欲行还立看沙鸥。向非造物曾留意，谁把余生为我谋。
独坐前轩引破觥，满床书卷任纵横。明蟾自可当灯烛，修竹便为佳友生。眩眼添花知轻醉，小窗欹枕梦春耕。日高推被还思起，听得厨头有菜羹。
须知造物有恩深，遣我闲中见物心。掠水髙低鸥自在，过花先后燕相寻。门前父老忽闻语，种罢今年常值阴。秋熟瓮头添酿酒，异乡孤客与多斟。
相逢都说在天涯，禄似蝇头舍似蜗。画角楼前皆郭外，虚棚竹上是人家。草深正恐鹿为虎，日暮渐迷鸥与鸦。老子岂知差别相，髙眠饱看荔枝花。
蛮徼分来气未清，江风吹雨瘴烟腥。出巢燕老榴花落，抱树猿啼荔子青。人客渐稀真省事，古贤相对可谈经。瓶中况是无多酒，更把柴门着意扃。
帝恩容贷比天宽，天见孤臣涕泪潸。数日得看书半卷，一身犹占屋三间。团团便是故乡月，叠叠只如东越山。第引沧浪澡心骨，尧云终自不违颜。
记得山居暑服轻，石榴低照酒尊明。彩茸花里占诗句，角黍盘中脱锦绷。老去容身惟有睡，午宜采药懒能行。谩令门外𥮾蒿艾，且免炎乡瘴疠生。
盆池初泛小青钱，俄有盈盈淡伫仙。香老不随明玉堕，子肥争露宝珠圎。乍披绀色神都爽，欲擘柔房意尚怜。检点朋尊亦新贶，心知无报且陶然。
东望麟山耸若幢，碧罗盘曲注西江。邻家蜜满蜂臣分，屋角窼成燕子双。门设雀罗遮坐客，灯排金粟照书窗。须还住处如僧舍，拄杖挑云到此邦。
附石菖蒲谁手种，形模姿色妙难如。黄蜂变去惟窼在，绿玉抽来祗寸余。夜为露华离几案，晓添灶井向阶除。如何便得生秋意，更欲中间置小鱼。
包饭腰镰洞户忙，芭蕉叶底稲田黄。微风有意回阑暑，小雨频来作夜凉。烟际轻舟分霁色，望中飞鹭点山光。初秋便自宜孤客，邻舍数家都酒香。
海风吹屋乱疏更，花结灯昏背短檠。暑避新凉知有渐，酒扶孤梦未曾成。满帘都作芭蕉响，四壁时兼络纬声。晓起茅檐落余滴，炉香痴坐不妨清。
牢落长安赋就时，青苔到榻有谁知。年逾四十犹无禄，笔下千篇祗有诗。风雨飘零长是客，干戈悲梗独忧时。平生爱作惊人句，博得如今杜拾遗。
路转城西一里余，不妨山径自崎岖。四邻酒熟人常笑，万木秋深叶不枯。空翠入窗浓欲滴，夜凉扶月静尤孤。有时虽是风翻屋，赖我元无屋上乌。
卧对佳辰两鬓斑，幽忧深闭屋三间。芎能去湿方摩腹，菊可延龄少慰颜。骨瘦免教先落帽，酒行无分作颓山。摇知太守登高处，座客诗成烛影闲。
眼如鸜鹆色如肝，此语传闻谩有年。李观匣中方念往，范增撞后岂知全。临池欲试曾亲滴，把墨重看未忍研。何幸却同郴笔句，贮云含雾到封川。
沈约楼前落叶黄，朝来玉折报潘郎。一区每叹如悬磬，三版俄惊戒若堂。泉石半生闲日月，丝纶余事入文章。但应祗有凋零恨，雁尽云空不见行。
少年联辔入京华，阔步超群便起家。亲览声名髙汉殿，忧时踪迹仅长沙。藏刀所在留余刃，怀璧终身不见瑕。老眼看公春梦散，不胜哀涕落天涯。
霜作晴寒策策风，数家篱落澹烟中。沙鸥径去鱼儿饱，野鸟相呼柿子红。寺隐钟声穿竹去，洞深人迹与云通。雁门踦甚将何报，万里堪惭段子松。
就温嫌冷性同然，况是冬深凛冽天。莫讶尘生杨绾席，都缘坐少席文毡。感君四坐平分暖，为我长针细衲绵。从此门前有来客，不须称遽足留连。
今夜云开北陆风，丈三将到土圭中。剥穷谁见阴阳妙，来复方知天地功。孤坐看灯浑是梦，苍颜被酒不生红。却怜土俗追时节，言语虽殊意亦同。
茅舍柴门昼亦扃，松姿鹤骨向人清。阖门𫗴粥千金重，九品冠裳一唾轻。仁义到头焉用稼，声名真是岂其卿。我惭瘦马冲烟雨，不得从容慕老成。
木偶漂来万里身，自怜藏拙向三春。人穷但有哦诗债，意懒终无下笔神。屋后云深鸡失晓，厨中饭尽鼠嫌贫。五更小雨却堪喜，数垅寒蔬色已新。
何烦喜事灯来报，喜事山间足可夸。绿竹乍移都出笋，素馨冲腊小开花。疏牙送饭匙犹健，细字抄书笔有加。况是山前膏雨足，平平春水浸秧芽。
菜畦深处短墙西，中有茅亭客未知。天许病身全得懒，日烘春困恰如痴。壁间花影帘休隔，案上书篇燕莫窥。更语东风轻过竹，老夫假寐一些时。
颓龄正是投闲好，胆薄谁知与拙兼。棋信天机那论失，酒随客量不教添。静冲小雨看花蕾，时拨苍苔候笋尖。幽鸟叶间如有语，比翁难作逸群髯。
家近西山云满篱，曲塘深处芰荷稀。雨余燕向花间出，饮散人从竹后归。炊到扊扅真是窘，食他糠籺不知肥。半生享过清闲福，回首乘除事事非。
去冬竹瓦迎新雪，曾下珠玑到酒盘。正月便回春意暖，五更微带雁声寒。门谙寂寞何须翟，鬓就衰残岂是潘。祗有报恩心耿耿，自余都作六如看。
静坐始知闲有味，懒行终是病相侵。雨声歇处乱云薄，月影来时清夜深。幽蛬傍阶如有话，皤罂在手更孤斟。寥寥万古圣贤意，落尽灯花空寸心。
城头暮角送阑暑，倚槛顷之风满襟。去鸟渐迷山落日，鸣蝉忽静木垂阴。弄云初月光犹淡，出水新荷绿未深。萧散晚凉君解否，一杯寻见古人心。
僦居栽竹暮清幽，絷系其如是楚囚。髙枕亦成惊枕梦，小窗长作客窗愁。扪心罪在愚臣戆，肉骨恩归圣主优。日有省循千点泪，临风分付与江流。
鄂渚分携惊昨梦，如今岂谓一尊同。尘埃万里玉常润，风雨对眠床亦东。问得平安归客子，留将思忆与衰翁。征衫瘦着不须遽，渐向湖南春色中。
江风侵山云不干，迎春送腊雨漫漫。勾萌潜识化工意，泥淖莫嗟行路难。闭户定无元夜醉，拥衾如对九秋寒。池塘烟草弄风日，此景当从晴后看。
孤衾万感不能平，籍也扪心未觉盲。疏雨过云才数点，宿酲扶梦正三更。瘴烟侵我须教老，春物牵愁自在生。畴曩犬鸡无寸效，如今方愧子真耕。
村舍无楼可望远，茅亭远望似登楼。饱看聚散云无住，最爱萦回水自由。诗思已随芳草动，春寒少为好山留。谁将裘马换美酒，与我同消万古愁。
寒鸡不饱亦知鸣，布被堆中又五更。唤此枕邉烟浪梦，杂然风外鼓钟声。花笼宿务方冲湿，窗识朝阳已弄明。盥濯是身无始业，一炉香火向三清。
草创园亭随意坐，任缘花竹倩人栽。雁声与客将寒去，枊色知春有信来。逸气暂时因酒见，物华空自把诗催。案头秃笔无才思，不赋一言真陋哉。
茅屋三间昼掩扉，遮藏足得讼前非。雨余燕踏竹梢下，风动蝶随花片飞。闲自钩帘通野色，时因酌酒见元机。思乡化作身千亿，底事柳侯深念归。
梅仙隐去事难论，故种疏梅隐小轩。虽似扫除颜色冗，不妨游戏簿书繁。月明客共藏花影，醉梦君应到酒尊。我亦寄身修竹里，颇欣成性得存存。
瘴浓复岭烟如墨，照以澄江一洗开。芳草望中春去远，落花寒处鸟声回。风飘空翠入修竹，润滴幽蹊生绿苔。不是从前赋清苦，未应得向此中来。
自古山人合在山，山人何幸此偷安。身闲不束休文带，发短聊簪子夏冠。酒量自来惟恨窄，僦居随分不须宽。惟余骨髓缄封者，尽是君恩报答难。
月到空庭色界虚，酒壶安顿向冰壶。须臾万瓦清露湿，髣髴一轮丹桂孤。独酌难成狂态度，闲身惟有醉工夫。醉中孰与参禅趣，此妙须知禅所无。
无分双清岸醉巾，苍头煮药与谁亲。空烦食指报珍味，阻向歌喉听落尘。槛外寒花应照户，座中明水定生春。仙翁若苦催归旆，不比山斋酒困人。
往岁封川秋水肥，板舆行色照莱衣。江鱼来处使君去，吊鹤飞时孤子归。脂泽一奁留旧蔼，铭诗千古载余辉。阿参与我同题塔，慰问苫茨涕欲挥。
冬令常温客不愁，日来还用理衣裘。浪开易落惊花雨，过暖成寒似麦秋。木叶摇风摧宿鸟，江烟带暝起沙鸥。何人有酒生春意，驱我新诗到笔头。
漂流忆昨到封川，相继人看渌水莲。屈指君犹成一任，过头吾已出三年。款门对坐惟棋局，判袂论情付酒船。九月秋风去帆疾，可能相望不依然。
小栏培土待重阳，雨洗金钱未肯忙。终藉九秋扶正色，谁能三嗅为清香。陶潜属意空诗好，胡广随缘却寿长。古昔风流无处问，碎花浮泛一尊黄。
古人书卷慢翻寻，齿髪萧疏岁月侵。万里家山孤枕梦，满城风雨五更心。蒙茸软草涵空翠，寂历初花弄晓阴。燕子未来寒意重，数峰圆瘦入云深。
春物阑珊逐晓风，芰荷欹角草茸茸。野梅结子疏枝重，老竹生孙翠影浓。煮酒情怀还是客，异乡歌笑且相从。醺然就枕皆佳处，醉梦何妨度晓钟。
安居岂是安居地，木偶漂来且庶几。日向柳邉回晚照，雨随云去敛余扉。相逢又说分新火，孤坐谁怜尚袷衣。试破泥头开煮酒，菖蒲香细蜡花肥。
小小园亭书掩关，身闲不用更偷闲。柳绵尽日髙低处，春色于人去住间。已醉更应将酒解，负花须索把诗还。我今已是霜颠秃，不比休文只鬓斑。
阴阴修竹小茅庐，足可安闲置老夫。懒不观书蟫得计，贫唯煮菜鼠无图。吏今更肯来桥外，𫛳亦相疏远坐隅。阅遍华严方灌顶，焚香千古问毗卢。
净练已欣平似熨，更因过雨助清深。何人孤笛穿云杪，远岸归舟入树阴。鸥鸟惯看迁客面，江山偏识老夫心。半钩小卷黄昏月，欲得新诗个里寻。
我创新轩不费钱，小将屋壁敞东偏。谁留止水涵千丈，今为陈人洗万缘。树近直疑蓝作幕，月明方见玉为天。个中岂敢容凡客，独与清风泛酒船。
百病相寻体未平，幽怀感物强星星。地卑积润野梅瘦，岁晚无霜山柿青。览镜但存心慷慨，杖笻犹觉步竛竮。如何每事难精进，日废华严千字经。
飞廉薄怒意云何，肆暴伤春气不和。可但扬沙迷白昼，也应震海涌沧波。终霾卷地将飘屋，阴曀惊林定折柯。便欲奋飞联六鹢，宋都未过且悲歌。
羑河依旧羑城空，十亩颓基象四墉。重易待更三圣备，诸侯那得七年从。斯文未丧今犹在，遗像虽存祭不供。尚有神灵能济旱，往来拜谒日憧憧。
内邱应有越人踪，血食依山近邑中。前代医流兼咒法，上池水饮获神功。假真昔叹多卢异，生死今惭少虢同。秦技嫉能遭横逆，停车吊尔意潜通。
我被儒冠误此身，公缘何事作流人。琼葩乍折香胜雪，玉版初尝暖似春。月桂他年应独折，琼林今日遂重新。披襟散髪无妨醉，况有红妆二八陈。
小亭偪仄仅容身，开宴添樽有主人。爽垲何妨当九夏，芳菲可惜过三春。休嗟芍药随风陨，待看葵花向日新。万里远来逢一饱，粗胜夫子厄于陈。
好生恶杀号苍天，天悯斯民欲息肩。自是大邦兵不戢，在于南国使无𠎝。论功弗用矜三捷，持胜何如保万全。愿早结成修旧好，名垂史策画凌烟。
黄金捍拨紫檀槽，推引柔荑品调髙。妃子和亲瞻马首，乐天送客驻江皋。一时听罢嗟流落，千古声存诉切嘈。青冡青衫芜没久，宁知孤旅更萧骚。
万片随风正可嗟，残枝带雨认梨花。胭脂洗尽余香雪，翠幄光生散绮霞。品类海棠无杰句，方言山顶更雄夸。题诗载酒同清赏，月上梢头始到家。
独上层楼意已阑，栏干倚遍悄无言。白衣不至黄花少，怅望庭闱涕泪繁。秋节堪悲惟暮节，牛山独叹异龙山。解嘲不见狂从事，落帽风流作等闲。
传闻公子降生时，庆罢周正继诞弥。谁识止戈方黩武，独如好学务求师。少年已见镃基好，他日应为将相期。仁者自然天锡寿，若修阴德更何疑。
息肩弛担未多时，便祝郎君愿德弥。念母年髙班绛老，为儒学浅愧萧师。三年不问交邻道，万里宁知复命期。南国人情都不远，赋诗怀远莫相疑。
出彊三载已三迁，跋履修涂又八千。山近迷回宁有是，铺经幸脱岂其然。乐饥𫗴粥姑安命，养拙茅斋且任缘。若也故人髙义重，暂来江畔唁张骞。
南归不获却东迁，险阻艰难遍大千。母老三年难见止，途穷一恸忽潸然。愁同暴虎冯河悔，灾甚求鱼用木缘。行府相将释老马，故人赠策助腾骞。
求成虐执四三年，一木难支大厦颠。致死存孤思杵臼，恃强轻敌笑苻坚。国家未免中衰者，日月何妨薄食焉。今日一成终祀夏，艰难启圣赖皇天。
岁云暮矣厌三余，岂不怀归畏简书。昔日卑辞刚不听，今冬继请谅难虚。贾生施饵非良策，陈子哦诗或起予。江左四年无信息，欲传尺素羡双鱼。
寒食无家泪满巾，清明无酒更愁人。不闻东道开东阁，空叹白头歌白苹。日永萧条徒隐几，雪埋苍莽阻寻春。王郎归去我留滞，始信儒冠解误身。
西邻樽俎比星陈，强欲携笻虑损神。得句挥毫须会友，缓声振木解娱宾。献酬杂坐欺三白，服饵单栖忘五辛。重九闲居真可惜，销忧思引万家春。
萸房觅得惜其陈，拟学宗王问鬼神。不放黄花资献寿，故飞白雪恼留宾。一身抱病蹒跚苦，万里思亲况味辛。正是悲秋增感慨，诗翁摛藻与为春。
二君气概继雷陈，九日哦诗妙入神。季友凌霄方草赋，孟公惊坐正延宾。难陪鳯岭登髙宴，且放牛山出涕辛。独卧荐蒙思橘赠，数篇潜发洞庭春。
支离已久懒申陈，枕上赓歌暂释神。在户厌闻蛬咽韵，随阳空羡雁来宾。交情中绝惭张耳，国步方艰忆鬬辛。七载南冠犹未税，尚期肆眚九年春。
忆孟怀陶迹已陈，杖藜吊影召魂神。假书岂料狸为士，带箭宁思鹤是宾。臂上垂囊灾可代，江邉锡宴食多辛。典衣本欲作重九，冒雪难寻石冻春。
天涯憔悴向谁陈，不死由来是谷神。蒲柳衰姿依术士，桑榆晚景属谈宾。言存赵氏惟韩厥，力定周邦赖贾辛。尚论古人犹未足，投闲更欲讲王春。
凌霜髙洁试敷陈，采采通灵可养神。流水尚能延寿考，落英端可荐尸宾。千株芜没堪嗟咏，一束蒙茸弗忌辛。愿学楚人栽九畹，重阳已过待来春。
出疆许久岂当陈，患难频经赖至神。敢觊路通驰一乘，摇思郷饮立三宾。陵苹翠减犹能泛，岸蓼红衰不变辛。秋尽交游无陆凯，江梅谁赠一枝春。
七稔艰难不敢陈，行藏且问蓐收神。远来岂为谋身事，久执无缘厕国宾。妄意合成同晋楚，羞言着节继苏辛。哀哉庾信江南赋，闷读频移玉座春。
怪怪奇奇不可陈，搜奇抉怪殆穷神。曾编金钥李商隐，屡赐银杯胡楚宾。丽服靓妆皆可玩，大羹元酒并忘辛。文章三变公为伯，自愧蠢愚冬复春。
六朝旧事欲条陈，正恐招忧又怆神。元豹成文须隐雾，嘉鱼式燕且邀宾。方归晋事同韩起，敢望燕台致剧辛。回首天南佳丽地，时时引领九江春。
一介蹉跎略叙陈，转喉触讳听于神。正愁平子将除馆，强学申公亦谢宾。厚貌深情非易察，磨肌戛骨不胜辛。傍人门户休争气，惟愿归耕向富春。
韦编懒读厌窥陈，习气难除但耗神。岂敢为师同颖士，从初作吏慕君宾。数奇尝遇辰冲戍，运背难逄丙合辛。居士于今称耐辱，天邉斗柄又移春。
公干沉绵自懒陈，黄能入梦是何神。眼前散帙看盈几，肘后名方或问宾。衾枕频移滋转困，盘餐少异强加辛。小人有母何时见，梦系江南戏彩春。
咫尺书来弗获陈，深虞衅鼓祃于神。行人久执缘何罪，凡伯还归为弗宾。聘鲁未能希季札，奔齐安敢效先辛。或行或止关天命，岂是臧仓沮子春。
胸中耿耿向谁陈，舌在形羸强集神。佩印已惭苏季子，埋名谁志李元宾。乞粮傥死呼庚癸，贵格何须足乙辛。秪恐数穷为鬼录，扁舟阻泛五湖春。
不见朝正只自愁，展亲弗逮兖州囚。席重摇忆谈经会，酒噀宁知救火谋。内热空持白羽扇，峭寒且著黑羔裘。履端醽醁何时赐，落笔髙歌洒泪休。
枥驹久絷已难禁，冷节来临且强吟。断火任逾三日限，伤时唯恐二毛侵。思亲忽作楚囚泣，恋主空存魏阙心。世变风移多野祭，一声杜宇又春深。
异域相逄臭味同，髙谈剧论尽由中。情如兄弟坚胶漆，义薄云天压华嵩。半岁连床忘尔汝，一朝改馆任王公。过从莫惮涂泥泞，六艺遗文要折衷。
可惜双凫脱氄毛，猎师飞放岂辞劳。养贤曾食三千客，待使徒加十一牢。燔炙不须歌兔首，膳羞何必用牛膏。庖人继肉充禽献，贪冒安能免餮饕。
鹜落春洲整翮毛，呼鹰搏击自忘劳。充庖岂为食三鼎，改馆何须馈七牢。漫咏续弦求鳯髓，休夸辟糓献龙膏。今朝禊饮尝嘉味，贪食宁知不是饕。
览镜伤春叹二毛，𫍢𫍢终日愧贤劳。追思束晳讥同列，未信卢充忆共牢。天气困人浓似酒，雨丝及物润如膏。兰亭修褉今何在，且学东坡赋老饕。
见危致命欲时清，万里祈通两国情。尝尽艰难徒自苦，著成纪咏待谁明。瑶琴漫鼓思归引，玉笛休吹逐舞声。摇夜肯来同晤语，消忧岂待赐宣城。
假馆连墙数见过，宗英年少隽才多。设科不倦来群彦，教学无他伏众魔。草赋未曾师屈宋，哦诗岂复慕阴何。后生可畏吾将老，终养心违愧蓼莪。
强拟登台豁旅愁，五行今日到金囚。土牛始正农祥候，彩胜初衔鬼隐谋。司启空传青鸟氏，迎春不见翠云裘。一卮寿酒何缘受，觅纸题诗死不休。
肮脏无聊但独愁，未甘降服作秦囚。分羹正值偿私憾，食肉安能有远谋。祈死难沽千日酒，苦寒谁赠五云裘。包羞忍耻随缘分，深愧空餐自讼休。
百拜三行愧且愁，聊通大道税予囚。味酾且作回桡计，得趣将为蓝尾谋。草圣欲传仍脱帽，宝刀应弄未投裘。缦歌六代兴亡国，小阮客来夜艾休。
苦乐迎春咏四愁，诏书未暇蔽要囚。已知行止关天命，暂卜穷通听鬼谋。栘监窖幽餐鼠草，奉春械系易羊裘。何时放我南归便，抱瓮躬耕死即休。
强移野卉对残春，深恐焦枯向日薰。种止一行非贵少，髙才三寸岂超群。既无艳色堪观赏，又乏幽香漫吐芬。却忆故园都谢了，卖花声断几时闻。
阴山趺坐匪逃秦，杖锡聊充观国宾。君已无家携爱子，我虽有室别慈亲。顷年共试同文馆，今日俱为异域人。千里远来当洗拂，松醪未熟且休嗔。
马鞍山会异龙山，暮节登髙作等闲。不逐游人存静观，唯依达士叩元关。箭穿化鹤君何在，书寄宾鸿使未还。引领庭闱方寸乱，倚松对菊涕潸潸。
雪满群山景甚清，燕公乘兴绘娱情。通灵妙绝徒夸诞，真迹曾传可辨明。御府多藏亡足惜，邉庭罕见叹连声。天教待制成双轴，好挂髙堂作画城。
新诗警策速如神，又见关中出舜民。正是稠云方积雪，俄蒙摛藻便为春。蜂拥鹤膝音虽婉，金埓铜山句未贫。故将风骚方入选，少卿同是陇西人。
万里求成质鬼神，频年虐执误斯民。忘忧每藉杯中物，积閠频迎塞外春。顾我蹒跚仍久困，观君慷慨岂长贫。如闻近献升平录，应述修和勉主人。
欲话艰难虑损神，可怜无告一穷民。诙谐好比卢思道，喜怒忘同杜子春。去国登楼聊自遣，越乡怀璧不如贫。范雎为魏归须贾，不是绨袍恋故人。
传闻二物出三洲，万里笼来地僻幽。岂为写经求厚味，且图牵眼逐轻沤。眠沙若得房公馈，见弹须防陆子谋。已戒儿童莫相恼，比邻容得夜鸣不。
首夏霖淫似早秋，坐邀车马愧无由。提壶见就倾三爵，具馔何尝选百羞。刚道暖房排旅闷，实图求友慰幽囚。言归倒载冲泥怯，继捧新诗胜赵讴。
一星终后尚蹉跎，四壁如悬已化梭。方𣨼圣贤排旅闷，忽惊天地应人和。春风乍扇融冰雪，佛火初收散绮罗。遐想故园桃李下，旧蹊好在有谁过。
邱壑幽怀日已蹉，宁论邻女戏投梭。干戈未戢贪修怨，玉帛还留误讲和。恩许养疴徒受粟，老来便静任张罗。春回又起江湖念，愿致山翁一叶过。
燕国由来士女都，家家行乐集城隅。岂无鱼鸟如灵沼，若有莼鲈似太湖。我絷南冠尝独到，君邀北使欲相呼。驱车宵济卢河去，十里荷花待入吴。
幽都风俗慕成都，可待遨头指路隅。杨柳垂阴连北道，芙蕖舒艳亚西湖。客思剧饮逃三伏，人患苛留阻一呼。回首未忘忧墨吏，渡江应不怕天吴。
下马登山不厌髙，疑穷石壁望松寥。如珠可玩俄盈匊，似米仍圆屡折腰。何异宋都星陨璞，实连燕地玉生苗。牛羊践履真堪惜，绝恨当年纵采樵。
九龄颖悟已惊人，乃父分茅善抚民。郑忽身为周室质，贾生议屈汉庭臣。行攀郄桂荣三釜，暂著莱衣省二亲。勿讶班荆歌陟屺，小人有母在江滨。
秋髙裘马正轻肥，节制身兼被召时。邂逅贵人争献寿，逄迎嘉节竞题诗。心危雁塔劳君咏，家近龙沙感我思。泛菊佩萸今已矣，长安不见转凄悲。
晋唐尺牍丹青古，老眼贪看眩欲花。二使星临增倍价，一篇语妙属诗家。当年宝閟藏书殿，留落宁知松漠见。万里怀归为公出，往事宣和空历历。
千岁归来化鹤仙，作亭犹是旧山川。登临迥出红尘外，笑傲仍居碧海邉。坐想三清元不远，回观五浊只堪怜。鹏抟九万吾何羡，安用蒙庄第一篇。
尹京便可继翁归，暂向符离一把麾。善抚新边千里肃，复还旧治九重知。策勋久矣推多算，琢句飘然泯小疵。三事古由髙第入，才兼二器莫忧迟。
长堤荆棘不能前，间道逻荒思惨然。三塜一排黄草合，寸心千里白云连。旅坟拜罢知无恙，先祖阴功结有缘。牧竖亦能循义礼，牛羊踪迹过堤边。
弭节于今涉四年，扬鞭同出岂徒然。临丧弗用先桃茢，跃马宁思惜锦鞯。勿讶廉颇羞蔺下，自知杨炯愧卢前。归来病体殊饥倦，亟遣庖人起爨烟。
僻陋虽无车马喧，支頥时复抱愁眠。我思蝶梦为园吏，君继云封作地仙。茶碗捧来休怨后，诗坛哦罢敢争先。形如槁木追南郭，隐几何妨效嗒然。
学惭子夏与丘明，两目昏来岁屡经。未省使辜贻鬼谴，恐因不识取天刑。缘情诗怪吟全废，会意书怜笔久停。张籍重清宁可觊，侍郎句好愿频听。
腰舆径度远人村，猿鸟声中日易昏。山合翠屏迷出入，路随流水听潺湲。驾崖凿壁花无主，洗雨梳风暖自繁。只欠相逢具鸡黍，便从人说到桃源。
长年踪迹困尘埃，几向名山勒驾回。闲约访僧寻野寺，翻成踏雪看官梅。岫云要是无心出，溪月犹能有兴来。竹折松欹更愁绝，不妨吟赏助清哀。
青回沙际草先知，稍傍芳林上故枝。野寺残僧微雪后，冻云寒雁共来时。不愁眼里无诗本，却要胸中有画师。已拼入城官长骂，留连风物得归迟。
山北山南烟霭横，破烟啼鸟已催耕。能来夜雨连床语，大似春风不世情。琳馆陆沉吾已老，金门宠辱子方惊。集贤学士应相谓，诗客形容太瘦生。
漫说南风入舜弦，伤时抚事益凄然。愔愔新绿愁鸲鹆，悄悄残红拜杜鹃。心折更闻胡部曲，眼明那复御炉烟。蒜山瓜步江南北，宝鉴经囊若个边。
寒梢发颖斗临寅，玉烛初调七日春。稍稍江云欲回雁，醺醺花气已撩人。胡来莫道长安近，老去空惊甲子频。南渡诸君且书剑，北宸双阙正风尘。
桃花浪穏布帆张，汉节新除蜀郡郎。自昔儒林无别墨，只今文苑有他杨。碧鸡回谷光灵远，白狗稠滩道路长。我亦郎潜归未得，故溪幽梦炯鸥行。
王正三五漫佳节，浊酒寒灯且眼前。无复鼓歌祠太一，真成烽火照甘泉。疏梅欹雪摇相忆，淡月笼云也自圆。北极朝廷知不改，起占天步亦茫然。
江北江南形胜地，忆伤游子少年心。波分杨柳愁边碧，月带蔷薇笑里阴。铁瓮只今虽料理，金山久已罢登临。寄声瘗鹤岩头字，莫厌龙蛇万里深。
雪梅风柳破韶光，又扑征尘宿净坊。坏壁老师真数面，隔年题字故斜行。王春三月向人好，禅诵六时销日长。来往区区秪如此，桃花应亦笑刘郎。
江城留滞鬓毛斑，六县三年几往还。迁客东流惊建德，怀人秋浦更齐山。平生深愧田园志，陈迹真成俛仰间。同学少年都上道，欲将长铗向谁弹。
听风听水东流寺，为雨为云建德山。拍枕波声犹在耳，参天秀色不违颜。春来草草才正月，柳内时时见一斑。虀臼工夫浑未有，藁砧行李已来还。
何侯石友平生事，傅粉风流讵可同。谁使拥旄三峡外，不留持橐五云中。啼猿此去欺残月，回雁因来托便风。亦念人生行乐尔，且拈重碧擘轻红。
人物当年盛学宫，笑谈尝许小人同。分襟短艇江湖去，回首觚棱涕泪中。却叙檐花听夜雨，又还菰菜动秋风。秪应黄屋收京了，邂逅东华踏软红。
禅房幽讨有谁期，竹径穿花蝶不知。山拥暮寒斜照里，树含芳思欲开时。和风第放千林喜，胜日闲成一段奇。何必红尘污人后，始从箫鼓看繁枝。
西风策马问王官，松径萦纡上百盘。泉响夜潭穿石窦，峰高天柱矗云端。一鸣共许才华旧，三诏方知节操寒。花落鸟啼人不见，休休亭上倚阑干。
偶控星槎到日边，几回归梦入闽川。乡关阻绝三千里，江海驰驱四十年。白发应憎梅共放，青衫漫与草争鲜。相逢准约春风里，黎岭春深叫杜鹃。
团团纨扇阿谁绷，露出琅玕三两茎。密叶旋从人意长，劲枝全藉笔毫生。翠筠不动风常在，直节无根色自荣。只恐半天雷雨夜，化龙应向手中成。
闻道西山尽是梅，暂陪高兴酌金罍。衰颜白发旋老矣，脱帽簪花亦放哉。籍草为茵方醉睡，落英扑面又衔杯。须臾月照千堆雪，故使朱轮倒载回。
一岭江梅烂熳芳，追陪杖屦兴偏长。山幽日转移疏影，人静风回度暗香。从尔轻肥多宴赏，嗟予清健对时康。他年自许调金鼎，绝味应当献帝王。
绿暗红稀日渐长，追游不觉到云房。庭前密菊花铺锦，竹外娇莺语转簧。把盏自能忘得失，围棋何必较低昂。篮舆款曲归来晚，满路清风拂面凉。
我因访古独来游，万顷风烟一目收。灵谷诸峰排槛出，巽溪几曲抱城流。帆樯影乱汀洲晚，芦苇声寒雁鹜秋。堕泪丰碑那得见，片云落日是襄州。
寒日荒荒野外昏，乱山深处访祇园。一条涧水穿龙洞，十里松阴蔽寺门。衲子茹蔬惟鹤瘦，吾侪饮酒作鲸吞。夜阑笑语喧空阔，惊起栖鸦过别村。
杖藜徐步兴何长，宛宛岚光接水光。蝉噪荒林桐叶老，风回半野稻花香。却过萧寺寻僧话，又入松轩卧晚凉。雨后微云山更好，与君行李未须忙。
万顷琉璃到底清，寒光不动海门平。鉴开波面一天净，虹吸潮头万里声。吹断海风渔笛远，载归秋月落帆轻。芍陂曾上孤舟看，何似今朝双眼明。
红蕖碧水如曲江，醉恼诸人欲断肠。波光花气来无旁，人面生春酒面凉。男儿莫遣两鬂霜，何妨骑马似知章。银钩未落片云黑，定有六丁呼阿香。
堂堂如叟云梦胸，笔端日夜生云风。地临嵩少萃奇秀，雕锼仿佛穷天功。捷如接猱健搏虎，妩媚清切归深雄。六丁不取四天黑，阴山直恐喧雷公。
山寒六月飞霜雪，楼殿夜深钟鼓歇。琅玗无风万戟闲，屋角明河挂天阙。龙牙七尺玉壶冰，炯炯神清梦不成。可怜幽绝无人共，卧看云头壁月生。
七月西风卷残暑，砌外蕉梢响寒雨。青蝇敛翼蜩收声，楼上逢逢夜将午。徽弦信手酒自倾，一杯一杯宫羽成。醉头着枕百事置，梦残睡足天未明。
沧溟四干青虬立，碧云摩霄髙嶪岌。六丁夜挽天河倾，石骨无尘露苍湿。长风吹雨不成丝，飞鞚冲山带烟入。羲和回驭还青冥，布谷催耕唤春急。
闽山苍苍江水长，鸿雁北去随春阳。天寒野暗烟树湿，雨急风髙惊断行。前飞一雁鸣且顾，后飞一雁悲独翔。伤心极目暮云碧，兄弟南北俱相望。
长松下荫八尺椽，四壁不碍万里天。水邉笙簧成两部，月里山河收大千。山中宰相尘中仙，杯如流星酒如泉。饥蝉暝鸟莫浪语，净扫绿苔共醉眠。
两脚不踏咸阳尘，两眼不逐潇湘春。胸中乾坤照万古，奇偶纵横何足数。闭门有竹食有鱼，遗子有田家有书。一生可了心自足，世上纷纷谩荣辱。
击鲜举白不厌深，髙烧银烛花成阴。不如伊蒲杂棃栗，数翁共话千古心。夜阑相对如梦寐，静听墙壁生潮音。我方逃禅君莫斟，归来星稀月初沉。
横枝当案雪未融，夜窗印月影若空。人怜太痩不奈冷，自抱幽独无愁容。春风杂花岂不好，一笑难与孤芳同。宁来作伴管城子，静炷沉水听号松。
宝历迎新露荚残，水晶宫殿晓光寒。日陪仙仗温风转，云护神驱瑞霭盘。苇戟载颁均帝祉，桃弧一射致民安。威容曾许云中见，又对彤墀得细看。
琳宇风微宝辂还，春随人意却余寒。金堤花拥华芝盖，银汉云扶白玉盘。宴及臣邻三事协，欢均区宇九夷安。年年端阙龙灯试，万岁声中拜舞看。
春风楼阁燕需颁，歌近云霄挂魄寒。翠羽钗光辉蜡炬，紫霞杯影动雕盘。天心首庆三时乐，国步知同九鼎安。午夜烛龙明别观，传呼犹许万民看。
阅世端如木偶人，不须离妄始逢真。功深夜鼎三时火，候转秋河万里银。可笑侏儒空饱粟，犹怜痀偻解凝神。他时应见鞭鸾鳯，老去浮藜不夜辰。
骑马长安漫踽凉，几番桃李艳晨妆。目官厌阅是非海，心地不闻知见香。九转未能超北陆，一廛终待老南塘。会令坚白消同异，世事秋棋玉石忙。
旋烹雪粒胜琼浆，扑鼻香浮绕夜窗。甘比玉莲开太液，色分秋练净澄江。魔军战睡犹坚壁，笔阵催诗欲纳降。已听铿锵惊俚耳，强颜犹把寸莛撞。
霜盘玉隐倒团金，迥水秋天碧夜侵。光掩半扉寒夜永，影分疏竹翠轩深。长空远岫归云卷，古木髙风浥露沉。凉袂客愁应梦楚，长城晓角夜悲吟。
十年犹愧饱侏儒，却到淮山识旧途。一櫂轻于堂上芥，此身闲似水中凫。受风帆影随南北，弄日云容自有无。不用乘桴泛沧海，半生全欲老江湖。
红药开时春可怜，烂云明锦破晴烟。雍容近侍千花右，绰约翻阶四户前。不分柳条开白眼，直愁榆叶散青钱。我来偶落东风后，只有鲛绡处处传。
绝胜河阳满县香，淡妆浓抺巧相望。七言远逼能诗谢，万朵今闻好事黄。绣幕罗帏云冉冉，风裳水珮日央央。紫薇花底根株在，寂寞山城亦自芳。
阅世真成一梦阑，尘埃谁复共开颜。辛壬癸甲常为客，南北东西只问山。萦树远云髙作盖，护田流水曲于环。秋风送我江邉寺，凖拟如今到处闲。
不到钟山二十年，江邉独立思茫然。故园如梦南归客，明日好风东去船。白鹭一双轻照水，青鸦万点远漫天。何须痛饮排孤闷，一酌清甘胜酒泉。
古语行船遇打头，此言端可作予羞。平生漫起江山兴，胜处偶为波浪留。败肉腐鱼三日醉，断芦衰柳十分秋。蒋陵秀色应凋尽，造物还能借便休。
自笑愚翁老一溪，鬓丝庭草共萋萋。愁邉日永人思睡，花上春浓莺乱啼。十事未陈身已远，三钟无补首空低。年来灰冷人间念，惟有葵心日日西。
百计疏慵一味闲，杖藜无日不寻山。着鞭每到羲皇上，扶履欣同季孟间。寸步思君劳远梦，七言惊我动衰颜。定无戛玉酬人句，拙速应胜隔岁还。
众鸟髙飞云去闲，相看只有敬亭山。孤标尚想风尘外，佳句长留天地间。影落金牛撩客恨，手摩玉兔练仙颜。故山风月非人世，何事骑鲸去不还。
一林啼鸟不知名，应怪山翁此地行。化蝶与周俱是梦，游鱼知我久忘情。胸中丘壑真余事，世上功名畏后生。但得盈樽供自酌，何妨人境卧渊明。
前贤不复梦逢迎，晚岁于公识典刑。肯子规橅夸锦绣，传家翰墨炳丹青。碑存岘首长怀惠，学富韦门总带经。会见卿材从楚往，芝兰不独秀阶庭。
无形何用强安名，只么腾腾信脚行。一事到头犹是幻，万缘何处可留情。云归夜壑空难状，月落秋江影自生。唯有厐家老居士，不将尘境碍虚明。
夜气凝空作暮寒，平明积雪欲藏山。定知连腊连三白，已喜先春见一斑。神力巧将人意改，物华阴逐岁功还。忧民太守铃斋暇，想对壶觞正解颜。
控鹤缘云上广寒，四看明玉镂群山。铺檐漠漠鱼鳞合，入垄离离虎脊斑。整驭炎官方退听，将妃白帝肯言还。丰年预作田家喜，不独三钟慰病颜。
插檐冰箸长新寒，薄日欺云到屋山。见𬀪半消梅额粉，因风犹染鬓毛斑。书生闭户眠仍稳，游子扁舟兴欲还。客里情怀逢岁晚，曲生邀我一开颜。
世德兰金久未寒，交情倾盖有如山。天衢尚敛抟风翼，泽国难留隐雾斑。夜棹月溪成莫逆，春舆莲社访无还。逢场戏事多应暇，诗酒频过陋巷颜。
可笑无毡老郑虔，甘寒忍喜咏丰年。飞花穿树春疑早，秀麦分岐瑞有先。白玉楼成迷万井，青云路绕认双川。轻缣窘幅终难状，却借骚人好句传。
岁行去似客程兼，诗债新随雪阵添。唱绝郢人夸洁白，舞低赵女鬬轻纤。寒威莹骨胜三沐，爽气熏心解六黏。险语赓酬难自勉，旋干吟笔尽更籖。
万点随风更是愁，从教停雪破除休。蓬莱花使漫青眼，姑射神人新白头。待价琼环聊可拟，闻风桃李亦增羞。看残红紫冰霜后，一笑春前解百忧。
围炉人散长寒煤，暖日还催墐户开。春近郊原思梦蝶，雪残池馆见真梅。客愁宛转凌双鬓，岁律侵寻寄一杯。试绕小栏寻翠甲，履痕犹占旧苍苔。
天将物色助诗鸣，秋入吟肩句倍清。欲为鲈莼修故事，喜闻鸿雁寄先声。脱身鞅掌谋须早，过眼纷华梦已成。他日柴桑许同社，为君漉酒具南烹。
诗梅傲世独深居，气与孤云共卷舒。客辙每逢樽有酒，剑歌休叹食无鱼。鲸波坐隔三山外，鹏翼终腾万里余。冠玉围金真戏事，醉髯聊复一轩渠。
盛世英才偶未逢，寄身无地转如蓬。诗亲东野穷尤壮，赋拟相如老更工。雕鹗不飞行奋迅，璠玙未献要磨礲。会须自要唐衢荐，谁与吹嘘借便风。
相逢华髪两星星，旧事邯郸一梦惊。舌底雌黄谙世味，眼中青白见交情。余杯更觅论文具，好树休啼唤客声。后夜扁舟苕霅路，半轮寒月一溪横。
春晓飞花一尺围，旋看风力屑琼瑰。广寒宫殿千门启，群玉峰峦四面开。直节自强深笑竹，清姿堪并绝知梅。使君賸有延枝意，收拾寒光上酒杯。
雪泥断路屋生云，暗坐陵阳一月春。黄犬有知空寄恨，青毡无梦独伤神。急行已负梅花约，渐老长思棣萼亲。尽吸西湖来着语，莫拼风月付劳薪。
老觉身名雨后云，静看人事腊前春。愁邉痛饮真长策，诗罢髙歌觉有神。远想两生如可作，晚从三子更相亲。北山剩欲招逋客，未用皇皇叹积薪。
时序惊人翻手云，不禁风雨破除春。岸容故故留花使，夜色明明助稼神。异县逢人思故旧，长年作客见疏亲。穷途自喜多闲日，虚费公家十束薪。
金牛胜气未全无，朝挹江山近结庐。避席青衿家有塾，下帷皓首腹多书。阶庭早见芝兰秀，门巷于今燕雀疏。傍舍不应多种柳，后来驷马要回车。
盍簪异县亦三年，浮木逢龟信偶然。忙里诗筒长遣客，静中酒户不妨禅。酸寒溧尉君今似，枯槁湘原我自怜。别后弹冠应不免，着鞭莫遣祖生先。
缚柴窄窄昼常关，剥啄髯参兴尽还。不听髙谭如屑玉，强酬好句似登山。论交此地逢三益，识面他时熟两难。更忆金兰家世旧，公余能复共开颜。
饱知世路厌陈人，分得僧窗寄此身。载月笋舆成独往，缘云藜杖与谁亲。足间优钵藏千界，掌上庵摩等一尘。赖得诗翁来着语，五松从此有知津。
寒梅独笑野人扉，只有春风许自知。蜡屐追芳输我辈，着鞭持酒记他时。白霓行处玉妃从，明月光中宝璐垂。更与丁宁后来秀，醉中来折最髙枝。
层林叠𪩘暗东西，山转岗回路更迷。望与游云奔落日，步随流水赴前溪。樵归野烧孤烟尽，牛卧春犂小麦低。独绕辋川图画里，醉扶白叟杖青藜。
百尺沧浪两岸沙，肩舆徒涉步欹斜。溪声犹带夜来雨，山色渐分云外霞。岸半断林开鸟道，水邉疏竹近人家。尘埃何处寻真境，试逐寒流认落花。
鸟乌声乐报新晴，起觅邻翁作队行。爱日葵心倾烂熳，寻春蝶梦去纵横。人归髙屋山逾碧，船到平滩月已生。客里不谙风景好，欲将此夕并登瀛。
星聚群贤上幕宾，层轩髙敞枕溪漘。一时卢骆王杨辈，望重东西南北人。句里江山端有助，学余民社政须亲。青冥接迹他年事，晋地卿材半楚臣。
急雨翻盆破郁蒸，疏檐冰簟正关情。维摩示疾原非病，庾信裁诗老更清。游戏云生春浪势，吉祥风动夜潮声。麦秋未饱千畦润，更遣丰隆为一行。
笋舆访古出秋原，山网重重护石田。水接桃花源上路，人行巫女峡中天。要令陶冶夸盘谷，何必丹青貌辋川。寄语能诗何水部，笔端应许见云烟。
偶脱尘缨百虑宽，更穷目力快遐观。旋谋浊酒招强伴，行拾落英供晚餐。树拥山根张密幄，云随雨脚是惊湍。试追健笔难何似，倒策驽骀上石峦。
命驾星郎独感时，兴随孤月到云涯。当天飞镜空撩恨，永夜明楼谩搅诗。后阁深藏桃叶女，前驱须趁菊花期。与君更卜东邻醉，放盏车轮又北驰。
雨足郊原长稻孙，竹舆去路踏秋芬。近村篱落低临水，直面峰峦半出云。晚径无人重着履，夜堂有酒更论文。兹游清绝羲皇上，少借风烟为沐薰。
雅道于今久寂寥，规橅君肯到祈招。鲸牙浪阔倾三峡，鹏背云髙负九霄。但觅图书供闭户，不忧勋业误题桥。七言起我黄山兴，若第诗功不愧萧。
泉出灵沙气可蒸，涤除那复数冰清。九阳晞髪尘缨净，七日炼形仙羽轻。暖沃丹田催进火，阴消神谷助长生。云龙傥借凌空便，径谒南台季伟兄。
对着青衫下帝宸，十年不与并为仁。怜君卧困千金骨，笑我行摧四角轮。老眼相逢俱作客，新诸远寄底惊人。书来更数无多语，賸欲招携白水滨。
饭饱东岗晚杖藜，石梁横渡绿秧畦。深行径险从牛后，小立台髙出鸟栖。问舍谁人村远近，唤船别浦水东西。自怜头白江山里，回首中原正鼓鼙。
俗子丛中暂拨忙，团蒲中夜拟禅房。澜头岩穴仙都邃，石上轩楹佛土香。宿雨生秋醒客梦，霁云回日借山光。归涂芳物酬佳兴，白菊丹枫试晚妆。
长江送客静波澜，路入回溪第一湾。石瀬横陈潮力减，风樯陡转橹声闲。驱除方寸无穷事，领略平生未识山。自笑疏慵似中散，政宜拓落水云间。
护溪叠嶂隐长城，直下寒流泯泯清。背水人家认鸡犬，隔林佛屋听钟鲸。山根合处客帆过，日脚断邉渔火明。投老一身无地着，欲凭双桨寄浮生。
小隐精庐占一丘，趁行羁雁远相求。豺狼当道谁青眼，兄弟他方俱白头。问舍终同茅屋老，榰车聊共菊花秋。碧云落日又分手，路细山长人更愁。
旌旆光华走皂舆，斑衣星使奉安车。尊罍方荐龟莲寿，雨露交驰鹤板书。三釡及亲真可乐，一经教子未全疏。马蹄又踏春风去，勋业君看纵壑鱼。
轩户新成紫翠邉，花光竹色借厨烟。诗人莫浪夸盘谷，画手无工貌辋川。何必吾庐在丘壑，要令是处有林泉。此心正恐无人会，把酒南山一笛前。
肯将戏事扰虚怀，草木知名一様裁。不放寸阴随手过，自开十亩待春来。花邉未许楚狂醉，江上应怜野老哀。賸欲着鞭陪胜赏，扶颠正急万牛材。
红尘白髪不相投，来就僧房借板头。大士法中龙象贵，老翁心外水云浮。长芦江静千山月，枯木岩寒一叶秋。别后相逢重着语，牧童横笛倒骑牛。
漫浪行地一舟虚，神手逢场乐有余。客里纵令怀旧国，公家何必爱吾庐。饱知世事同分鹿，肯为时名更羡鱼。吏退晴窗春睡足，牙籖狼籍满床书。
净坊秋色老苍官，檐额飞云细可攀。客梦偶随疏雨断，僧游长带暮钟还。似闻遗锡藏银地，亲见髙人住骨山。愁绝寒江归去路，乱峰青处望双鬟。
偶脱尘中一梦阑，欲穷幽事遍寻山。静怜人境鸡虫扰，老惬僧窗枕簟闲。十里秋香随屐齿，四更山月上帘颜。登临物色催诗兴，未信天于我辈悭。
彼苍曾不与人期，胜事由来德所基。闭户一经真有子，传家三世定逢时。摛词自得江山助，种学宁求燕雀知。寄与诸郎饱黄卷，桂林还见长孙枝。
公子曾修净饭因，斋鱼声里悟前身。累觞肯缓持螯手，一钵不劳行炙人。对镜禅心秋涧月，放怀俗虑晓江尘。渺茫漫笑神仙事，何用金盘荐擗麟。
晓衢初日动游人，叠嶂回溪绿黛新。自偃松篁如唤客，后开桃李尚留春。笑谈怀远西山上，觞咏追时白水滨。五马行春从此始，更驱风伯净车尘。
莫放微云点太清，欲将游目泫孤亭。十年去国心长赤，一月看山眼未青。多病情怀千日酒，穷途生事五侯鲭。谩游踪迹随方寄，更觉轻扵水上萍。
征衫一着宛溪东，结友何人继两龚。寸步相期偶胡越，尺书不断见心胸。吟邉快睹推三语，吏退冥捜想二松。别后幷吞几云梦，锦嚢收拾付宾鸿。
么么何从到上方，敢将唇吻犯堂堂。但知射影求阴中，可笑当年不自量。鲎目苦遭蚊喙聒，象蹄犹畏鼠牙伤。须臾性命随翻手，蛮触应难望故乡。
黄卷青灯寄佛场，孤髙如在远林芳。下帷谁识传经董，载酒时过尚白扬。华髪同心犹有臭，青衿入室自知香。公卿本是阶庭物，莫遣行藏异素王。
投老身名信陆沉，欲将白髪寄摇岑。赋诗未敢施彭泽，抱瓮真堪友汉阴。江面飞桥夸壮丽，山腰卧石閟幽深。公才清绝参奇观，慰我长年去国心。
思君一日可当期，敢意琼瑶手自贻。华髪乍回千里梦，白眉重见十年知。惊人句好供行乐，遣客杯宽欲坐驰。肯𣃁云根同我老，賸留觞咏醉花时。
青鞋布袜绕江湄，矫首山房送日西。小榼留人灯下觅，短笻邀我醉中携。峰峦过雨新涂泽，草木逢春自品题。投老归来同逆旅，好于此地𣃁愚溪。
烽火丛中别弟兄，独看乡月几亏盈。万金信断秋山寂，千里人归春草荣。雨涨波纹催过艗，风翻叶幄避行旌。机云入洛悲辛后，谁似张华倒屣迎。
不复西河叹踽凉，真成仙吏隐襄阳。一生可了酒供座，千顷平铺花绕塘。皓腕折香遮老眼，长须洗杓荐新尝。肯分臭味同衰朽，好语犹惊得夜光。
群贤嘉会走舆臣，乍喜郎星照七闽。寺近南塘钟秀丽，筵开晚水荐甘珍。放怀想尽百川饮，留客应生四角轮。我独沉疴方面壁，愈风赖有两骚人。
漫逐江鱼吊楚臣，风骚今见出吾闽。遗音思远冰霜淡，味语功深脍炙珍。一壑我曹方税驾，九霄公等政推轮。屏除堆案痴儿事，肯着青鞋伴散人。
居士心如出岫云，逢场作戏不求真。桃花自落非关雨，梅子半黄知是春。此外更无身外事，闲中那得个中人。箭锋相拄君休问，千里同风始见亲。
山绕平湖绿四邉，两翁遗泽到今传。苹风引钓鱼随艇，谷雨催耕水拍田。败壁丹青悲落日，荒庭绅笏想流年。桐乡不废春秋祀，箫鼓鸡豚久更虔。
平芜新绿占封圻，横路游丝网落晖。山径人稀藏窈窕，禅扉春尽老芳菲。缓行照水知鱼乐，随意穿花见蝶飞。二子舁篮今夜月，龙钟犹胜杖藜归。
柴门寂寂闭山光，客至供糜有二方。谁荐唐衢归魏阙，肯令王适老阌乡。藕塘待晚对幽壑，竹院消闲近宝坊。用舍由时姑袖手，岂无真乐在濠梁。
历井扪参踏藓苔，山腰海角偶徘徊。身从飘泊似浮水，眼见纷华等湿灰。共煮松风占乳信，试寻香雪探芳媒。笑谈疑在蓬瀛上，下视云中两两苔。
骑鲸破晓上崔嵬，人识仙翁第一回。杖屦不应尘外去，旌麾早自日邉来。黑头半为忧时改，青眼唯逢胜地开。怪底尺书频寄雁，向来交味比陈雷。
几日公来浴鳯池，蹇驴陪乘偶参差。羁栖自笑卧盘谷，健句争先诵渼陂。世路吹虀无念到，山游啖蔗不言知。䌷书倘遂云根筑，肯与酸寒郑老期。
蓬转生涯四十年，归来华髪旧山川。惊魂仅免走三穴，情话喜同倾四筵。醉客毛吞怜海窄，诗翁刀奏失牛全。锦城不似还家乐，姑置行藏莫问天。
病与老期推复来，十分春事苦相催。干戈四海少闲地，寒暑一生能几回。止酒尊罍成说食，空华风景乱真梅。晴明强理寻山屐，笑口逢君倘暂开。
时序惊人咄咄来，荣枯毕竟为谁催。风将满地飞红去，日拥半天髙绿回。頋我似尝当道李，渴君如望隔林梅。一年春事无多子，唤取提壶触处开。
惊呼鸡犬督邮来，想见文书手自催。鼓枻黄头罢田去，倾嚢黔首入苗回。春盈半月倾盆盎，夜雹前时落李梅。已向茫头望笼饼，阳乌几日放天开。
蕉上雨声无尽来，龙疲应困阿香催。竹萌出土嚢锥见，燕觜得泥风鹢回。料峭侵衣犹带腊，廉纤昏昼已如梅。愁邉酒盏都无力，更着浓阴拨不开。
昨夜浓阴泼墨来，比邻折简小奚催。印窗寒月晓前白，寻壑春舆天际回。盏面绿浮新展叶，杖头黄碍半肥梅。知君自扫松间径，古锦何妨此地开。
晓御欲随风脚来，报晴乌鹊入檐催。松幢竹盖宝坊近，石壁云关尘境回。山气得春浓胜酒，花光带月冷过梅。却收眼力寻归路，惜取余青莫浪开。
摆脱微官万里来，非关枝上子规催。镜中苍鬓摘还满，花上青春唤不回。我筑一溪愚似柳，君工五字老扵梅。哦诗肯傍水旁径，賸买长瓶为子开。
结庐人境经过少，晚起长遭稚子催。闲处赤心忧国尽，病中白髪爱山回。林泉可使居无竹，风雨空嗟摽有梅。不遣飞奴频过我，欲将怀抱向谁开。
百念关身起猬毛，雨声偏近夜床髙。正愁春事趁奔鹿，更觉归心折大刀。拥鼻吟邉聊且遣，枕肱佳处亦时遭。曲生怀抱肯倾倒，一酌忘忧赖尔曹。
南北军书走羽毛，城头喜见赤云髙。颇闻关陇尽归马，不独瓯闽行卖刀。壕吏捉人那复有，田翁泥饮不辞遭。会看四海收鼙鼓，郡邑官闲得坐曹。
逼人尘事等牛毛，袖手端须着眼髙。策蹇倦追千里马，荷锄安用百金刀。病来避酒连三月，春半寻山等一遭。不见鞭鸾两仙吏，秪应上界亦分曹。
一行作吏苦吹毛，小隐非关索价髙。懒傍月邉持玉斧，静看花上试霜刀。近人鱼鸟曾相识，入眼溪山昔未遭。谁与着鞭春色里，雁行风急正求曹。
疏林远墅见秋毫，破晓阳乌羽翼髙。湖面平于开匣镜，山棱光并发硎刀。闭门听雨宁论日，散策寻冈莫数遭。世上几人能避俗，簿书堆案想官曹。
经旬长雨暗春山，小白枝头正可攀。賸欲叩舷浮绿净，未容着屐上苍顽。题诗过我工排闷，载酒留人肯破悭。要及花时酬老大，笋舆从此不须闲。
风掠游云露远山，长藤竟欲与君攀。花神解作琼瑶报，野老心如铁石顽。千树暗春难比富，一枝照眼未应悭。不须更作含羞态，唤取张卢来共闲。
一夜翻河落瓦沟，平明山霭欲全收。正疑础润云生足，直怕天明日探头。倏忽去来观聚蚁，现前起灭悟浮沤。占晴不问黄衣使，已向鸟乌声际求。
诗肩不柰晓风酸，后土何时得暂干。石鼎饭余茶乳细，竹炉经罢柏烟残。龙游未歇千山暗，豹隐方深一坞寒。白髪飘零江海上，朔云收恨赴长安。
载酒何人过子云，传呼鸡犬亦惊奔。门无车马苔侵径，坐近池台竹覆尊。好月邀人留晚照，疾雷催雨过前村。独醒楚子真多事，共醉愚溪百尺浑。
待月新亭兴已慵，眼花空乱烛花红。溪山路隔烟尘外，觞咏身疑梦寐中。却暑已烦瞋恚雨，扫云须赖吉祥风。水光已报冰轮信，一笑能令万斛空。
前山立玉水萦罗，迳竹当门一里过。管子与予成莫逆，曲生邀我到无何。老来鹤骨寒犹健，病起霜髭短更多。金印累累看公等，已甘一壑寄蹉跎。
白衣苍狗暗还明，造物何心听改更。雨足龟鱼方得计，日髙蛙黾自消声。浮溪荇带罗初展，粘壁虫书字不成。正喜太清无点缀，惨舒谁复较阴晴。
绣衣归卧水云乡，湛辈犹怀岘首羊。似我鹄乌忘白黑，知君牝牡失骊黄。静中禅䌸应超脱，别后词锋底激昻。投老穷途各千里，不须留颖见锥嚢。
地胜官清人更幽，公田政足办槽丘。吏情厌问可不可，世事但从浮自浮。绿盖红妆供客笑，黄鸡白酒为君留。惯倾老瓦陪田父，髙会端如饫五侯。
种竹营巢老自如，渭川端不羡商扵。松行外护遮凡木，莲叶平铺覆断渠。我辈方宜置丘壑，此君可共乐琴书。轩亭处处成清閟，足了一生宁愿余。
三年袖手卧江滨，着眼终成出世人。笔下风云作时雨，胸中丘壑作阳春。买山尘外曾相见，漉酒愁邉情更亲。惜取风骚等闲句，他时密膝咏臣邻。
山畔孤亭一水滨，归来华髪已欺人。脱身异县干戈地，得意吾庐笋蕨春。早着青衫成底事，惯遭白眼欲谁亲。此君真有髙人节，肯与山翁作近邻。
海角三年一梦成，北来重听偃溪声。凝云带雨留愁住，茂树随山送客行。秔稻沿崖畦上下，茅茨枕谷路纵横。莫从马腹消双髀，此地真堪老此生。
瘴海三年雨不冰，喜看万木变琼英。眼中何处分银界，脚底从兹上玉京。岁序已于芒尾见，春风先向柳梢明。饥馋病守存余习，欲和田家击壌声。
不识威名擅汉廷，云仍今复见材卿。万家桃李栽培盛，千里妖氛却扫清。羽扇纶巾聊自适，风声鹤唳已魂惊。向来雪锷櫜藏地，賸筑诗坛按酒兵。
一麾局促楚江东，时喜邻藩好信通。坐厌文书朱墨里，静思谈笑圣贤中。浮瓯小试茶膏白，照眼分尝荔子红。想见髙堂分凫鹜，竞追乐事赏年丰。
平明解印暮投馆，公事已如风马牛。报政仅堪书下下，结庐賸欲榜休休。无名花草香随路，得计禽鱼水满沟。袖取向来朱墨手，按行松竹上沧洲。
云开岫幌隐禅扉，髙屋凭虚面翠微。午枕有香清蝶梦，晚林无路送鸿飞。一丘一壑真吾事，三沭三薰悟昨非。山意有情留倦客，树头谁道不如归。
木末挥斤玉未镌，清姿直节已飘然。诗书插架嗤三万，文字撑肠富五千。笔下行看吐黄绢，选中应喜探青钱。管城自有封侯相，得路功名且着鞭。
宦游踪迹信舆台，白首知非愧鲁开。诗卷云烟舒复卷，吏行凫鹜去还来。雨多风伯漫不省，春半花神小有才。谁为痴儿无乐事，眼中秀句绝纤埃。
暑风无力上襟裾，雁序冲烟入翠虚。小憩净莲开梵境，偶闻密竹话真如。倦游政似知还翼，便静聊同得计鱼。不为寻思问心法，是翁心外已无余。
半生宦牒绊闲身，老惜跳丸过眼频。独笑真成当去客，相逢同是异乡人。静中着语已多事，熟处忘情久自亲。他日君来序盘谷，岩花溪竹是知津。
雕鹗逢秋已恨迟，公才如此尚谁羁。江城樽俎未三月，世路干戈方百为。去马便如千里别，断葭已作十分披。他年若下襄城路，鞭影应能指具茨。
时序惊人翻手云，一樽聊共驻青春。惜花栏槛围缯绮，留客杯盘煮荇苹。愁外觅欢终淡薄，吟邉得酒更清新。休论二十年前事，目断长安陌上尘。
话别几年一月留，离歌还起楚江楼。往来笑子蚁旋磨，得失頋予鱼中钩。雍齿且侯真戏事，冯唐已老盍归休。凭君为扫筠庄榻，要着南来新白头。
是邦谁及大夫贤，无地容才试十全。侧席賸闻求德友，深居那得隐臞仙。张罗永日无过辙，解榻何人许对眠。莫为时危闲矍铄，要看走马勒燕然。
自分人非日九迁，一官民社敢妨贤。脱尘未踏邻虚地，通籍犹分小有天。餐玉近传曾试法，买山取足不论钱。疏慵未似嵇中散，会有斜封落雁前。
楼头钟鼓晓催衙，吏散庭空日已斜。烽火望中常作客，簿书丛里偶成家。阴阴密叶榴垂实，剪剪新荷藕结花。小立方塘一杯酒，又传归恨到天涯。
飘飘文采照螭头，袖手功名未肯休。易水渡愁随一骑，春风吹泪着双眸。向来但遣淮阴将，异日宁论雍齿侯。应笑江南夸仲父，规模才可限升州。
家在闽山最上头，大书髙屋榜休休。按行松竹曾施屐，应接江山不运眸。漫道鹤书朝赴陇，真成蚁穴梦封侯。紫薇落笔非吾事，抚字犹堪老一州。
禁路追随又两年，长竿那可使鱼缘。壮心未展伤迟暮，捷径无工较后先。软饱三杯当去客，横蒲十幅得风船。眼中有句无人道，谁与收归古锦编。
悠悠乘坠寄舟车，与世真成一梦蘧。苦忆晓更鼍报鼓，喜逢秋远雁横书。江山似与诗人助，水月应知静者如。投老得归随处乐，独醒尤笑楚三闾。
壮岁追随鬓已苍，谁将勋业问行藏。怜公惜莫鸡群鹤，頋我凌兢虎质羊。败柳亦工喧暮雨，寒花直欲腻秋霜。更谋浊酒穷清夜，明日山深木叶黄。
秋来何必送将归，落日髙台意自悲。一壑未容追汗漫，三钟犹得饱支离。黄花对客如相笑，白髪寻人似有期。时序不堪翻覆手，每逢佳处亦开眉。
窈窕僧窗十肘长，解分眼界入他方。尘襟偶脱公家亊，鼻观重参佛土香。寒日半收山着色，晚风无力水磨光。幽寻已觉沧洲近，身外营营付一觞。
隔水楼台耸佛宫，缘云扪石得榰笻。布金地主空遗像，折桂仙翁失旧踪。人去远山留夕照，僧归晚径带残钟。眼中有句无人道，欲寄丹青恐未工。
百尺危楼枕水滨，风烟入眼乱纷纷。趁虚渔唱来成市，入垅田歌去作群。阁雨云深山着帽，驾潮风急浪翻云。寄言残夜明楼月，莫负胡床老使君。
秋后髙荷与砌平，暂回眼白为君青。哦诗太瘦真成癖，对酒清狂不碍醒。健笔纵横那可继，醉歌悲壮亦堪听。如何借得南烹手，更捣香橙为荐腥。
绛帐初开识马融，尊罍聊共落新宫。三千避席方怀古，四十无毡独见公。尺璧未磨终可荐，兼金久炼要加功。男儿事业真堪戏，莫把行藏问塞翁。
十年猿鹤共萧萧，世亊驱人肯见饶。老态岭云风更急，壮心炉篆日还销。催科政拙民犹病，御侮才疏盗正骄。强拾陈言续清唱，却惭横槊按戎昭。
翠合峰峦万叶稠，云擎佛屋出岩幽。秋光不到庭阴树，晓日先明竹外楼。户牖髙低分世界，川原远近失汀洲。阳休示我真消息，更在灵山最上头。
海角长安望尔赊，日邉云影更横斜。身闲梦觉俱成蝶，眼病朝昏只见花。可但陶潜能避俗，不应范蠡便浮家。君恩未报惊华髪，目断飞鸿水四涯。
相君题品到林泉，大榜新书亦烂然。云护山根藏小鲁，风携人语动诸天。放怀对客忘青白，随意传觞任圣贤。谁谓瓯闽甘远俗，他时物物待陶甄。
三生调御潮音会，楼阁随方涌化城。鸟树有声皆念法，云山多态摠忘情。禅翁自得逃禅乐，俗客犹沾避俗名。但了心源秋月净，刹尘何地不光明。
新成髙屋碍云岚，下视诸方落二三。妙喜不从他界断，德云今向别峰参。按家便可超尘染，唤客何妨到酒酣。居士饱知名阁意，为言童子不须南。
山外孤云出寸岑，营巢其下一枝深。久从泛宅浮家伴，未遂穿云渡水心。百里跻攀方着屐，十年交旧欲分襟。西风落日非无恨，归卧桑榆惜寸阴。
茶瓯唤起清昼眠，涧松岩竹谈幽禅。秋曦忽随壮士臂，暮景已入诗人肩。尘缘咄咄鱼吞饵，胜事堂堂驹着鞭。屐齿欲回还小立，隔溪明灭见江船。